text:
Un dai moments plui impuartants de storie de lenghe furlane di chest inizi mileni e je stade la presentazion de version su cjarte dal monumentâl Grant Dizionari Talian Furlan, fate ae fin di Otubar.
Un dizionari, par sientific e ben fat che al sedi, al puarte simpri indenant une propueste inovative di lenghe, ven a stâi che nol è mai dal dut neutrâl. In fin dai conts la sô ambizion e je chê di deventâ il pont di riferiment, la vuide, par cui che al à voie di scrivi.
Pe marilenghe si à di tignî iniment che si è intun contest di lenghe minoritarie dulà che il vêr pont critic al è il rapuart cu la lenghe maioritarie, ven a stâi cul talian.
Te lenghe fevelade la robe si palese intal numar di neologjisims talianots e tal numar di peraulis talianis che a sostituissin altris furlanis.
Cualsisei che al scrivedi alc par furlan, sedi che lu fasedi par une opare di ambizion leterarie, sedi che a scrivedi un coment ae svelte su facebook, si cjate, magari in mût incussient, a domandâsi se al à scrit avonde par furlan.
Inte scriture plui artistiche, o inta chê plui militant, di spes la soluzion e jê chê di cirî la forme plui lontane pussibile di chê taliane. La robe e ven cuasi naturâl inte poesie dulà chê i autôrs a costruissin une lôr lenghe, un idiolet privât, che plui arcaic al è plui al pues someâ biel.
Te prose cheste soluzion e je une vore plui pericolose. Il risi al è chel di colâ tal esercizi di stîl dulà che la esibizion dal furlan e devente la robe predominant sul contignût e su la trame, e ancje cuant che chescj elements a rivin a cjatâ un lôr ecuilibri la sensazion e reste chê di un inutil manierisim linguistic.
Al è di domandâsi se chestis artificiositâts, che a varessin di afermâ un furlan plui pûr, no dimostredin ae fin un complès di inferioritât viers il talian.
In fin dai conts i autôrs plui interessants dai ultins agns, in primis i Marchetta, i Morat, i Tam, ognidun ae sô maniere, no àn vût pôre di imbastardî lis lôr pagjinis dal pont di viste lessicâl o di chel sintatic, cence par chest jessi mancul elegants o mancul furlans.
Maurizio Biasizzo
CULTURE – LA FABRICHE DAI… LIBRIS. Cui aial pôre dal lôf trist............
Un dai moments plui impuartants de storie de lenghe furlane di chest inizi mileni e je stade la presentazion de version su cjarte dal monumentâl Grant Dizionari Talian Furlan, fate ae fin di Otubar.


c: text/html

text:
L’assessôr D.F. al jere vistût di assessôr. Golarine blu, cjamese blancje, ocjaluts taronts e cjavei pene pene dispetenâts, come chei di une persone che e á tant cefâ e che duncje e pues dedicâ dome chel tant di timp a ogni cuestion. L’assessôr al jere de maiorance, che in chês ultimis elezions e jere rivade a cjapâ su cetancj vôts, ancje se – e no jere une robe gnove – e veve pontât il grues de campagne eletorâl dome su la pôre de int.
La sigurece e jere la necessitât plui sintude, in cheste societât simpri plui debule, menaçade e in pericul. Intai incuintris cu la int i politics a cirivin di sameâ personis fuartis, cence dubis, prontis a cjapâ in man la situazion, e intal stes timp personis comuns – che no cjatin mai parcament, come ducj, che a van in glesie a Nadâl, come ducj, e che a van a fa spesis al centri comercial, come ducj. Personis dongje de int. Ducj a disevin che la int no si ricognòs intai professôrs, che e samee che a sepin simpri dut lôr, e no si ricognòs nancje in chês personis che a lavorin tant (o cussí a disin!) par cualchi ideâl. La int e á gust di mangjâ fûr ogni tant e di fâsi un zîr pes buteghis, e di podê dî dut ce che e pense. Ce gust isal a jessi democratics se no si pues dî ce dal diaul che si pense?
Ma tornin al assessôr D.F. vistût di assessôr, anzit di assessôr indafarât. Al sameave intal so element, devant de int, a presentâ il progjet de gnove strade. Dopo vê ringraziât il sindic pe ospitalitât, li, intal comun di C., al tacá a spiegâ la bontât dal progjet, che la Zonte e sostignive cun convinzion. “Fat o no fat, just o no just, nô o vin i finanziaments, e ancje biei consistents, duncje la strade si fasará”. Al disé propite cussí.
Al é di dî che l’assessôr D.F. nol viveve intal comun di C., e che duncje nol varès vût dongje cjase i lavôrs e nissun i varès taiât il cjamp par fâ passâ la gnove strade. Al é ancje di dî che un assessôr al á simpri tantis robis tal cjâf e nol pues pensâ aes necessitâts di ducj. E al é ancje di dî che simpri, di dutis lis bandis, prime o dopo a vegnin fûr i solits comitâts pal NO a cualsisei iniziative, che par dîle dute a án ancje rot lis scjatis. Al samee che no si podi fâ mai nuie, che cualchidun al é simpri scontent.
Ma il progrès al á di lâ indevant, no? Ju clamin NIMBY (Not In My BackYard, no intal gno zardin) chei che no án voie di viodi sdrumât il lôr pradut, il lôr teritori, e che duncje a refudin dutis lis iniziativis che cualchi assessôr indafarât al propon. Ancje di chescj al tabaiá l’assessôr D.F., par vuadagnâ un pocje di popolaritât framieç di chê int che e steve a scoltâlu ancjemó cidine ma che no si saveve ce che e varès dite dal progjet. “Quello dei comitati è un comportamento egoistico” al disé par talian, forsit cu la idee di jessi plui autorevul, “Non è giusto dire di no a priori, bisogna pensare al bene pubblico”.
Forsit al veve reson. Ma forsit no. Ae fin, se ducj i tignissin veramentri al lôr teritori e a vessin cure di lui, e se lu difindessin di dutis lis ideis che cualchidun al á pensat, sentât in cualchi ufici lontan, no saressial miôr? No saressial miôr se no esistessin plui zonis che a án di jessi sacrificadis “pal ben public”? Se si cirissin… gnovis stradis?
di Margarite Cogôi

robotstxt: allowed

filter: keep


text:
Ai 17 di Dicembar dal 2016 te citât basche di Donostia al è stât presentât il Protocol par garantî i dirits linguistics sotscrit di uns 120 realtâts associativis espression di passe 25 nazionalitâts minorizadis europeanis. Tra i firmataris o vin ancje Radio Onde Furlane, CLAAP e La Patrie dal Friûl pe comunitât di lenghe furlane, e il Novi Matajur par chê di lenghe slovene dal Friûl.
Il document si propon di rivendicâ la diversitât linguistiche e il svilup des lenghis propriis tant che elements di fonde pe pâs e pe convivence, di creâ un imprest concret pe avualiance linguistiche e pal svilup des lenghis minorizadis, e di presentâ lis comunitâts linguistichis tant che sogjet atîf di chest procès.
A inmaneâ il progjet a son stâts il coordenament des organizazions pe lenghe basche Kontseilua e la Fondazion Donostia Capitâl Europeane de Culture 2016 adun cu la Rêt Europeane pe Avualiance Linguistiche (ELEN), la UNPO, il ECMI, il CIEMEN, Linguapax e il PEN International.
Il Protocol di Donostia al diven di plui di un an e mieç di lavôr là che il comitât organizadôr si à confrontât cun disinis di organizazions europeanis impegnadis pai dirits linguistichis. Il risultât al è un test che al propon 185 misuris concretis che a intervegnin in dutis lis funzions sociâls de lenghe, de educazion ae aministrazion publiche, dai mieçs di comunicazion ae justizie, de culture ae toponomastiche.
L’at dai 17 di Dicembar però al è dome un passaç intun percors plui lunc. Cumò, di fat, a varan di jessi i agjents sociâi des diviersis comunitâts a proponi une sucession e une calendarizazion des azions dal Protocol che si adati ae lôr situazion specifiche. A lôr ur tocje po di slargjâ la cognossince dal document e di sburtâ par che al vegni fat bon ancje des istituzions locâls, regjonâls e statâls. Si torne cussì a dâi vivôr a di un moviment partecipatîf e internazionâl pai dirits linguistics che al mancjave in Europe zaromai di agns. ❚
✒ Carli Pup
Protocol di Donostia, un sburt pai dirits linguistics............
Ai 17 di Dicembar dal 2016 te citât basche di Donostia al è stât presentât il Protocol par garantî i dirits linguistics sotscrit di uns 120 realtâts associativis espression di passe 25 nazionalitâts minorizadis europeanis. Tra i firmataris o vin ancje Radio Onde Furlane, CLAAP e La Patrie dal Friûl pe comunitât di lenghe furlane, e il Novi Matajur par chê di lenghe slovene dal Friûl.


text:
Pasche e je Vite, e je Resurezion, e je Vierte, e je Lûs, e je Novitât. E dut ce che al fevele di vite e di resurezion… in cualchi maniere al riclame la Pasche. Par chel ancje un canarin che al cjante in glesie a Pasche al è tant che un agnul che nus ricuarde il grant event: che la vite e je plui fuarte de muart. La predicje le fâs ancje un canarin.
pre Roman Michelot
De Pasche di chest an, mi bastarès che la int si visàs dal canarin che o vin puartât in glesie tal triduo sant. Al à tant di chel cjantât, ma tant, che la int e jere come instupidide a sintîlu. E a ogni sgosade che al faseve, i fruts e i grancj si pocavin ridint. E cuant che si fermave, no spietavin che il plevan al predicjàs, ma che il canarin al tornàs a tacâ.
Cetante contentece inte Pasche di chest an! E se nus à judâts il canarin cul so cjant, che Diu lu benedissi. Ciert che lui nol capive nuie dal misteri, come che nol varà capît nuie il gjal che al cjantave par contâ i rineaments di Pieri. Come che no varan capît nuie i testemonis direts di chescj grancj fats. Il capî al è relatîf, e ancje la fole dai partecipants. L’impuartant al è che a sucedin.
O soi sigûr che il predi plui disfortunât al à vude plui int joibe sot sere che no Crist inte ultime Cene, e ancje Vinars sant rispiet ai spetatôrs de muart di Crist, pôcs e distrats. Par no fevelâ de Pasche, che al è resurît cence che nissun i batès lis mans o i fasès di testemoni. Epûr, lis nestris gleseadis di int a son une palide ombre di chei fats sucedûts tal cidinôr e tal misteri.
No je la procession di int viers dal sepulcri che e fâs resurî Crist, ma e je la resurezion di Crist che e tire la int viers dal sepulcri vueit. E denant di un misteri cussì grant, ogni segnâl al è bon e inadeguât. Cussì il gno canarin al pues fâ ricuardâ la Pasche plui di dutis lis liturgjiis e lis omeliis di chest mont.
di pre Antoni Beline


text:
SPECIÂL UNIVERSITÂT
EDITORIÂL – Si podeve olsâ di plui: no molarìn mai di cirî di fâlu / SPECIÂL – La autonomie de Universitât dal Friûl e je un valôr sociâl / La Universitât dal popul furlan / Chei agns: la rivoluzion culturâl furlane / La opinion dai zovins laureâts / Gentilli, il prin “profete” de Universitât dal Friûl / Une Academie… tal Ateneu / Parcè che l’ateneu no si clame Università del Friuli / Al mancje il libri di storie furlane / Cirf: il sburt furlan / CUF. La origjin de Universitât / La pagjele dai retôrs / AI 32 DI MAI. Di cui âstu di imparâ? Dome che di un furlan! / ATUALITÂT – Un gnûf Pat jenfri la Universitât dal Friûl e il so teritori / MEDITANTLIS TAL SO CÛR. Sul criche dì / Fevelâ di mancul, fâ di plui e fevelâ par furlan / La bancje islamiche… no sbancje / «Cjape a pet la tô salût… o varìn cure par te» / Dizionari superstar / Provinciis furlanis a cunvigne / Crosere come incuintri / Ator pal mont des migrazions / Ducj managers di balon, cun Hattrick / Pre Toni e la famee / CURTIS E CHE SI TOCJIN. Pôcs RAIs di lûs / TERITORI – Midune, e je ore di sielzi! / Pordenonenonlegge par furlan.it / SLOVENIE. Lis cuatri universitâts de Slovenie / AUSTRIE. Un su doi di chei sot i trente al vote a diestre FPÖ/BZÖE / Carintie sot shock: muart Jörg Haider / CULTURE – ART-Â. I segrets de vite tun zermuei di tiere di cjamp / IL FERÂL. UNIVERSITÂT: un sium deludent e masse salât / FOTOGALLERY – Liet Festival / L’università friulana di Joseph Gentilli 1965/66 – due saggi di pianificazione universitaria / Pahor: une gnove solidarietât jenfri lis minorancis / Necropoli, il libri / Sitcom furlane sul ôr de autostrade / I CLASSICS – 10. CUINTRISTORIE DAL FRIÛL – La albe de nestre Patrie /
Novembar 2008............
SPECIÂL UNIVERSITÂT


text:
-
Scjadince: 14/11/2022 12:00Bant di concors public par esams pe assunzion a timp indeterminât e a timp plen di n. 2 unitât di categorie C, posizion economiche C1, profîl professionâl “Assistent espert in lenghe furlane” (CCRL Compart Unic FVG – Aree no dirigjenziâl) li de ARLeF – Agjenzie Regjonâl pe Lenghe Furlane
-
Scjadince: 14/11/2022 12:00Bant di concors public par esams pe assunzion a timp indeterminât e a timp plen di n. 1 unitât di categorie C, posizion economiche C1, profîl professionâl “Assistent aministratîf economic” (CCRL Compart Unic FVG – Aree no dirigjenziâl) li de ARLeF – Agjenzie Regjonâl pe Lenghe Furlane


text:
FriuliDoc 2022 - Pizzette fritte sclopit e crudo redazione
PIZUTIS FRITIS CUN SCLOPIT E CRÛT D S. DENÊL di ROSA MASIERO di UDIN
INGREDIENTS:
125 ml aghe
250 gr farine “fuarte”, tant che la Manitoba
4 gr levan di bire fresc
PROCEDIMENT:
Par l’impast: sfruçonâ il levan di bire intun pocje di aghe e messedâ cuntun cucjarin fin cuant che si disfe. Meti la farine intune terine e butâi parsore il levan disfat cu la aghe.
Lavorâ l’impast fin a vê un pagnut slis e omogjeni, lassâ polsâ tal frigorifar te terine taponade cuntun peçot par une gnot e po fâ jevâ a temperadure ambient fin cuant che il volum nol devente dopli. Dividi l’impast in porzions e lassâlu polsâ taponât intun lûc sut. Puartâ a temperadure (massime 180°) une padiele grande cun vueli di semence. Meti lis balutis di impast suntun plan infarinât e slargjâ un pôc cui dêts fin a vê i discs e fâur cualchi busute. Meti lis pizutis tal vueli, scliçâ un pôc tal mieç e cuant che si son indoradis, disgotâlis cuntune cjace forade e poiâlis su la cjarte di cusine. Cuinçâ a plasê. Si consee cun persut crût e sclopit.
Scolte la ricete in lenghe furlane:


text:
Munistîr: museu paleocristian
Home Trois Troi Furlan Prime tape Munistîr Foto 1
Aquileia - Aiello
Il piçul borc di Munistîr logât ae estremitât de Vie Sacre al presente inte grande place il singolâr Museu Paleocristian: di fat l'edifici al è il risultât des ristruturazions adotis dilunc dai secui a une basiliche paleocristiane extraurbane che e je apartignude dopo a di un convent benedetin, che il so ricuart al reste intal non de localitât.
Tra i tancj reperts esposcj degns di note a son lis iscrizions funerariis cristianis.
Steme comunâl
di Aquilee
Aquileia - Aiello
Steme comunâl
di Aquilee
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Intai prins secui dal Imperi Roman, Aquilee e jere une des siet citâts plui impuartantis e, salacor, e veve passe 100.000 abitants.
LA VIVAROSITÂT_Une metropoli vivarose: imagjininsi la int dal puest che si moveve e businave insiemit cun chê che e vegnivin di fûr; marcjadants di dutis lis razis e di ducj i paîs cognossûts a rivavin par mâr su lis nâfs o par tiere de planure Padane e di di là des Alps (e che podeve capitâ che culì a muerissin e che a vegnissin sapulîts). Di dulintor, chei che a son a stâ in campagne a vegnin in citât a vendi i lôr prodots, magari un trop di pioris che us cjamine tra lis gjambis…
A aumentâ trafic e davoi il scjas dai cjars di len che a puartin breis, modons, claps, caratei, anforis… sul pedrât des stradis e chel dai nemâi che ju menin (ancje chei cun dôs çatis: i sclâfs). A chest rumôr si zontave il vosarili di chei che a vendin o che si cjapin da dî o che a publicizin un cualchi spetacul dal circ: une umanitât ferbinte da la periferie fin al forum, chel che in dì di vuê al sarès il centri storic, indulà che al è il cûr de citât e de vite politiche e la int si cjate par lâ a comprâ intes buteghis miôr, a discuti bevint alc, a berghelâ di comiziants e di comediants…
Nol jere sempliç vivi a Aquilee imperiâl, ma chest al è il presit che dutis lis grandis citâts a scugnin paiâ pal fat di jessi grandis.
LA FORTUNE DI VÊ IL MÂR DONGJE_La fortune di Aquilee e jere chê di vê il mâr dongje. No di jessi sul mâr: Grau al è il sô vêr puart di mâr. Ma di jessi a pocje distance e colegade al mâr midiant di un grant flum, il Nadison cu la Tor, che al permet aes nâfs di rivâ fin in citât e a cheste di no patî i discomuts di jessi sul mâr: sigurece cuintri lis burascjis, plui facile la difese, la campagne e i siei prodots sot man… Propit come Rome.
Ma lis ativitâts e restavin chês di une grande citât di mâr: e fâs la sô fortune sul puart e sul cumierç, ancje in ete preromane. La decjadince e scomençarà co si sierarà chê grande vie di comunicazion – pardabon une autostrade – che al è il so flum.
INDUSTRIIS_Sore dal cumierç, lis ativitâts a son chês “industriâls”: culì si cjate la plui grande fabriche di gusielis dal Imperi, e prodûs une vore di cops, lis feminis a filin e a tiessin cence polse e lis ativitâts artesanâls in gjenâr a son une vore vivarosis sedi par vie dal puart e des sôs necessitâts, sedi par vie dal grant trafic di int.
MÂR E CAMPAGNE_Un dai vantaçs al jere chel di vê la campagne dongje. Al vul dî podê rifurnîsi cun facilitât sedi di besteam che di prodots de tiere. Si coltave forment, i liùms, lis verduris, i ulîfs, i pomârs. Ma la culture plui svilupade e je, ancje in chê volte, chê de vît. Erodian nus conte che la campagne dulintor de citât e je dute tignude a vignâl e che i pampui a vegnin instreçâts ai pomârs in forme di zoiis, di mût che il lûc al samee simpri parât a fieste.
POSIZION “EUROPEANE”_La impuartance di Aquilee e dal so puart e divignive ancje de posizion strategjiche pal cumierç european de citât. Une buine rêt di stradis i permeteve di traficâ sedi cu la Italie sedi cu la Europe danubiane e balcaniche. I trafics no jerin nome economics ma ancje culturâi. Di Aquilee a fevelin cetancj autôrs classics, il mît di Aquilee al è inmò presint tes contis des Alps, sant Marc le sielzè sicu pont impuartant, colegament jenfri Orient e Ocident, pe sô evangjelizazion…
(*Test gjavât fûr e adatât dal libriposter nr.3 edit dal Consorzi Universitari dal Friûl)


text:
Sinonimi e Contrari Friulani
in maniere rigorose loc.
- [it. inderogabilmente av.]
(derivât di 'inderogabile', cence che e puedi jessi deroghe)
- sinonims
- categorichementri, cun tassativitât, inderogabilmentri, in maniere tassative, in mût tassatîf, rigorosementri, tassativementri
- contraris
- cun deroghe, cun ecezion, derogabilmentri, in maniere derogabile, in mût derogabil
- [it. indispensabilmente av.]
(derivât di 'indispensabile', che no si lassin fâ ecezions)
- sinonims
- assoludementri, inderogabilmentri, indispensabilmentri, inevitabilmentri, necessariementri, rigorosementri
- contraris
- cence necessitât, cence scugnî, cun deroghe, cun ecezion, derogabilmentri, fasint ecezion, in maniere derogabile, in mût derogabil
- [it. inflessibilmente av.]
(derivât di 'inflessibile')
- sinonims
- inesorabilmentri, inflessibilmentri, intransigjentmentri, rigorosementri
- [it. meticolosamente av.]
(derivât di meticoloso)
- sinonims
- a regule di art, atentementri, ben, cun atenzion, cun diligjence, cun religjon, cun serietât, cussienziosementri, diligjentmentri, in maniere atente, in maniere cussienziose, in maniere diligjente, in maniere religjose, in maniere serie, in mût atent, in mût cussienziôs, in mût diligjent, in mût religjôs, in mût seri, meticolosementri, minuziosementri, precisementri, religjosementri, rigorosementri, scrupulosementri, seriementri
- contraris
- ae aghe di rosis, a la buine, aprossimativementri, cun aprossimazion, cun imprecision, cun premure, cun presse, cun somarietât, cun superficialitât, cun trascuratece, di premure, imprecisementri, in maniere aprossimative, in maniere imprecise, in maniere sbratone, in maniere somarie, in maniere superficiâl, in maniere trascurade, in mût aprossimatîf, in mût imprecîs, in mût sbraton, in mût somari, in mût superficiâl, in mût trascurât, mâl, malementri, somariementri, superficialmentri, trascuradementri
- [it. metodicamente av.]
(derivât di 'metodico')
- sinonims
- diligjentmentri, meticolosementri, metodichementri, minuziosementri, ordenadementri, regolarmentri, rigorosementri, scrupulosementri, sientifichementri, sistematichementri
- contraris
- aprossimativementri, co al capite, cun aprossimazion, cun disordin, cun imprecision, cun somarietât, cun superficialitât, disordenadementri, empirichementri, imprecisementri, in maniere aprossimade, in maniere aprossimative, in maniere disordenade, in maniere empiriche, in maniere imprecise, in maniere somarie, in maniere superficiâl, in mût aprossimât, in mût aprossimatîf, in mût disordenât, in mût empiric, in mût imprecîs, in mût somari, in mût superficiâl, li che al capite, mo chi mo là, somariementri, superficialmentri
- [it. perentoriamente av.]
(derivât di 'perentorio')
- sinonims
- categorichementri, cence cundizions, cence proroghe, cun inderogabilitât, improrogabilmentri, inderogabilmentri, in maniere improrogabile, in maniere incondizionade, in maniere inderogabile, in mût improrogabil, in mût incondizionât, in mût inderogabil, perentoriementri, rigorosementri, tassativementri
- contraris
- cun libertât, in maniere libare, in mût libar, libarementri
- fig. [it. rigidamente av.]
(cun osservance strete di regulis)
- sinonims
- durementri, fiscalmentri cun fiscalitât, in maniere fiscâl, in mût fiscâl, intransigjentmentri, rigjidementri, severementri, stretementri
- [it. rigorosamente av.]
(derivât di 'rigoroso', lant fis dâur di une regule, di une idee)
lu educave in maniere rigorose, si impegnave in maniere rigorose o ancje scrupulose
- sinonims
- cun scrupulositât, esclusivementri, rigjidementri, rigorosementri, scrupulosementri
- [it. scientificamente av.]
(derivât di 'scientifico')
- sinonims
- rigorosementri, sientifichementri
- contraris
- a empiric vie, antisientifichementri, cun antisientificitât, empirichementri, in maniere antisientifiche, in maniere empiriche, in mût antisientific, in mût empiric
- [it. severamente av.]
(derivât di 'severo', tune maniere che no amet perdon)
- sinonims
- durementri, fermementri, gravementri, inflessibilmentri, intransigjentmentri, rigorosementri, seriementri, severementri
- contraris
- benevulmentri, bontadosementri, cun benvolence, cun bontât, cun clemence, cun gaiositât, cun gjubialitât, cun ligrie, gaiosementri, gjubialmentri, in maniere benevule, in maniere bontadose, in maniere clemente, in maniere gaiose, in maniere gjubiâl, in maniere legre, in maniere ligriose, in mût benevul, in mût bontadôs, in mût clement, in mût gaiôs, in mût gjubiâl, in mût legri, in mût ligriôs, legrementri, ligriosementri
- fig. [it. strettamente av.]
(cence violâ nissune regule)
- sinonims
- cun scrupul scrupulosementri, rigorosementri
- [it. tassativamente av.]
(derivât di 'tassativo')
- sinonims
- assoludementri, categorichementri, inderogabilmentri, perentoriementri, rigorosementri, tassativementri
- [it. zelantemente av.]
(derivât di 'zelante')
- sinonims
- a regule di art, atentementri, ben, ben ben, come cu va, cun atenzion, cun meticolositât, cun minuziositât, cun precision, cun religjon, cun serietât, cussienziosementri, diligjentmentri, in maniere atente, in maniere meticolose, in maniere minuziose, in maniere precise, in maniere religjose, in maniere serie, in mût atent, in mût meticolôs, in mût minuziôs, in mût precîs, in mût religjôs, in mût seri, meticolosementri, minuziosementri, precisementri, religjosementri, rigorosementri, scrupulosementri, seriementri
- contraris
- ae aghe di rosis, a la buine, aprossimativementri, cun aprossimazion, cun imprecision, cun premure, cun presse, cun somarietât, cun superficialitât, cun trascuratece, di premure, imprecisementri, in maniere aprossimative, in maniere imprecise, in maniere sbratone, in maniere somarie, in maniere superficiâl, in maniere trascurade, in mût aprossimatîf, in mût imprecîs, in mût sbraton, in mût somari, in mût superficiâl, in mût trascurât, mâl, malementri, somariementri, superficialmentri, trascuradementri


text:
Un 2017 in provincie
DOMENIE 2/11/2014
Laris tal cjamp sportîf di Godie, a son rivâts a robâ tante robe. Si viôt che a àn agjît in scuadre.
LUNIS 3/11/2014
Tal cimitieri di San Denêl si metarà un computer che al permet di cjatâ cun facilitât lis tombis che si stan cirint. Inviât ancje il servizi par mandâ via mail lis rosis in alegât.
MARTARS 4/11/2014
No si rive propit a capî lis protestis cuintri i extracomunitaris a Lignan. Al è clâr che ju àn mandâts apueste par fâ viodi che inte cittadine balneâr no je crisi di turisim.
MIERCUS 5/11/2014
Supermarcjâts e gnovis tarondis, si previôt plui trafic a Udin sud. Par limitâ il trafic si pensave di costruî une taronde tra une taronde e chê altre.
JOIBE 6/11/2014
Fontanini al vûl la provincie fin al 2017 dopo forsit al volarà vê un pony.
VINARS 7/11/2014
Un pericolôs terorist dal IS cun tocs di bombe e kalashnikov al è stât fermât su la strade tra Aquilee e Grau. Multât, nol veve la campanele inte biciclete.
SABIDE 8/11/2014
Il museu di art naturâl di Udin al à simpri problemis e i tocs di animâi a restin intes scjatulis. Ancjemò un pâr di agns e si vierzarà un museu di humus.


text:
Blanc
Il blanc al è la combinazion di ducj i colôrs dal spetri visibil. Al è un colôr acromatic, come il neri.
Lûs blancje[cambie | modifiche il codiç]
Prime de teorie di Newton, si crodeve che il blanc al fos il colôr fondamentâl de lûs, e che i altris colôrs a fossin formâts dome zontant alc al blanc. Newton al dimostrà che il blanc, in realtât, al è formât de combinazion di altris colôrs.
Ordenadôr[cambie | modifiche il codiç]
Lis coordinadis RGB dal blanc a son 255 255 255.
Simbolisim[cambie | modifiche il codiç]
Te culture umane, il blanc al rapresente la pâs in timp di vuere (bandiere blancje), al è l'abit talâr dal Pape e il colôr dal vestît de spose tai matrimonis inte culture ocidentâl e in Gjapon


text:
La Patrie dal Friûl a Zenâr no ven fûr, stant che a ‘nd son 11 numars ad an e il prin al sarà chel “dopli” di Zenâr-Fevrâr. Duncje o vês ancjemò timp par abonâsi e cjalâ il 2009 cuntun voli furlan.
Tra i media de regjon, cui si domandial «Trop ise furlane la Universitât di Udin»? Cui scrivial dai popui europeans cence stât? Cui ti contial che Robin Williams al à recitât par furlan? Cui tifial pai paîs che vuelin tornâ tal Friûl storic? Cui fevelial di internet ma ancje des lidrîs storichis e culturâls de lenghe?
Une volte al mês met in bande un moment par un cjanton dut furlan: aboniti a LA PATRIE DAL FRIÛL.
Aboniti a LA PATRIE DAL FRIÛL............
La Patrie dal Friûl a Zenâr no ven fûr, stant che a ‘nd son 11 numars ad an e il prin al sarà chel “dopli” di Zenâr-Fevrâr. Duncje o vês ancjemò timp par abonâsi e cjalâ il 2009 cuntun voli furlan.


text:
Ariis
Ariis (loc. Aris ['aris]) e je une frazion dal comun di Rivignan Teôr inte basse furlane.
Glesie e comunitât[cambie | modifiche il codiç]
Le glesie e je dedicade a Sant Jacum.
Vile Otelio-Savorgnan[cambie | modifiche il codiç]
Lunc il flum Stele a si cjate vile Otelio-Savorgnan. La vile a no je agjibile, ma al è un comitât di zovins che si stan organizânt par sitemâle.
Te vile e varès di vê vivût ancje Lucina Savorgnan: la vere "Giulietta" de opere di Shakespeare.
Acuari regjonâl[cambie | modifiche il codiç]
Ad Ariis al è un acuari dal ent di tutele de pescje regjonâl cun esemplârs di pes di aghe dolce dal Friûl.


text: Daspò di tante dismentie, domenie ai 26 di Lui 2015 al stât “un civic, internazionâl, afetuôs, magnific, abraç di popul” intor des memoriis di chei “Spartans” ca nostrans, erois montagnûi, contadins e minadôrs, che su lis “Termopilis alpinis” di Cocau, tal 1478, si son fats fruçâ par no daûr strade ai Turcs, al assalt des vals di Carintie e Friûl. Za fa sîscent agns, cun di fat, tal 1415, ancje propit te Europe aquileiese vâl a dî tes regjons mittel-europeanis dal antîc Patriarcjât di Aquilee, a jerin tacadis chês mostris scorsadis di Turcs che a saressin stadis di chês bandis par seculorum juste une tragjedie ma di chês penzis, di muart e ruvine e purpûr di autonome, disperade, gjenerose, resistence di popul. Par ricuardâ un tant, ve mo, alore, che libaris espressions de societât civîl, il Moviment Civic Culturâl Alpin-Adriatic dal Fogolâr Civic, il Circul Universitari Furlan de Academie dal Friûl, atîfs za sul argoment dal 2011, dutune cu la Federazion provinciâl udinese dal Istitût nazionâl talian dal Galon Turchin fra Combatents Decorâts al Valôr Militâr (“Nastro Azzurro”) e il Club UNESCO di Udin, a àn volût clamâ dongje, tal inovâl di chel combatiment, il mont plui svariât dal impegn sociâl e culturâl dal puest e transconfinari, li di chel cjamp istès di bataie, sul incrôs de Europe latine, slave e gjermaniche, in chê gleseute di Sant Nicolau di Cocau – la plui antighe de Val Cjanâl – che sot dal so tor a son i rescj pussibii di tresinte erois, dute int a la buine, muarts in difese di chê diramazion des Alps di Jevât: juste ben tresinte, compagn dai Spartans alì des Termopilis doi mil agns prin! Un incuintrâsi cu la memorie, cu lis lidrîs, duncje, dal sens civic su la crosere dal Continent Vieri. Par chel che si son cjatâts juste in tancj di lôr, curiôs e entusiascj, a la Messe di memoriâl che, cul plevan dal puest, pre Giuseppe Morandini, a jerin ancje il prevost di Cividât, bons. Livio Carlino, e il capelan sociâl dal Fogolâr Civic, pre Tarcisio Bordignon, presint il plevan e vicjari foraniâl di Tarvis, pre Claudio Bevilacqua. Largje e significative e je stade, in sumis, la partecipazion di int, istituzions e clapis: de fradaie dai pulizais (ANPS) ai donadôrs di sanc di Tarvis e Weissenfels (AFDS), cui lôr segnacui sociâi; dai pompîrs volontaris di Cjamparòs (Freiwillige Feuerwehr Saifnitz) ai minadôrs di Rabil (Associazione Minatori Raibl), cu lis lôr divisis elegantis; dal Museu Etnografic di Malburghet e dal Kanaltaler Kulturverein, circul di culture todescje de Val Cjanâl, a la Zveza Slovenskih Organizacij, lee des organizazions slovenis di Carintie. Ancje la Presidence dal Land carintian e la Vicjarie di chê de Regjon dal Friûl Vignesie Julie a àn volût destinâ su la ocasion salûts e compliments. In glesie a jerin po il medaîr provinciâl dal Galon Turchin e la bandiere di onôr dal Cuintîr IV dal Fogolâr Civic. Tra i notabii dal Tarvisian, si à viodût a la Messe il com. Carlo Faleschini li che la storiche dal puest su la art dot.e Francesca Comello e à mandât un salût e il grup dai alpins (ANA) chel di Tarvis si à cjatât impedît a vignî par vie di altris impegns di memorie. Si à proferît, duncje, une rimembrance a mût di preiere, tes lenghis taliane, furlane, todescje e slovene, par cure dal prof. Alberto Travain, il dean di Fogolâr Civic e Academie dal Friûl, sovignût dai siei segretaris linguistics prof.e Anna Buliani e prof. David Bizjak. Po daspò simpri il prof. Travain al à fat li il discors civîl di ocasion indulà che, sul pont culturâl, al à vût marcât, di une bande, il sens european specific di identitât di chel fâ front cjanalot cuintri dal Turc, di chê altre, il so penç significât storic-politic, espression di une sfortunade libare republiche contadine carintiane di chei timps che e à di vee podût ancje ben soflâ domandaments e ribaltons e istituzions dal Citadin dal Friûl de Rinassince. In finâl al è stât il presint a chei muarts in vuere, che une tradizion di popul e dîs che a son juste che a duarmin dentri di une mont insiemit cul lôr caporion, Matie, pronts a saltâ fûr di gnûf par difindi la comunitât dismovûts di un profum fuart di teis flurîts: li che medaîrs, bandieris e insegnis si parecjavin pai onôrs, là de imagjin de Madone cul Frutin a vignivin poiâts une dediche cuntune rame di tei di Udin, ricuart des comunancis storichis di spirt e di intindiments che si à menzonâts, e une stele alpine pontade suntun mac di rosis di lagune cui colôrs dal Citadin di Aquilee, rapresentazion di une union morâl, jenfri Alps e Adriatic, di gjernaziis e di teritoris dâts dongje di fradis tal cûr de Europe de lôr metropul aquileiese antighe. A guidâ la delegazion dal Fogolâr Civic, dongje dal dean prof. Travain, al jere il cancelîr sociâl, siore Jole Deana. A àn proferide publiche peraule, alore, il gjeom. Sergio Bertini, dean provinciâl dal Istitût nazionâl talian dal Galon Turchin (“Cun ricognossince, jo e ducj chei che o sin ca no podìn no decorâ in ideâl chei sempliçs eroics al valôr militâr e civic, cjapant l’impegn di ricuardâju, ancje lôr, dongje di chei che, cun merit compagn, a àn vût chel istès ricognossiment de bande des Istituzions!”), la prof.e Renata Capria D’Aronco, che e à in man il Club Unesco di Udin (“Chê iniziative culì e interprete in ideâl e in concret la teolighe dal Unesco, cul celebrâ, tal ribalton di chê int a la buine, juste un lâ in cercje di libertât e justizie, basament de civiltât nostrane, che al incrose lis storiis dai nestris popui rispuindint ad in plen a chei avôts di svicinament des culturis che chê agjenzie des Nazions Unidis alì si impegne a inviulâlu pal decenâl 2013-2022!”), il storic locâl Raimondo Domenig, rapresentant dal Museu Etnografic di Malburghet e dal Kanaltaler Kulturverein (“Di fats lontans e che no cjapin sul moment la int no si ricuarde scuasit nissun. O rivochìn fintremai di stufâsi, par un esempli, la Prime Vuere. Benon, ma al è ancjemò altri che al vûl ricuardât, tant che chest! Il fat dal riviel contadin tes regjons dal Imperi cuintri des sioriis dominantis al è l’argoment leât a chê storie culì, che e à di testemonis mutis lis crepis di muart di Cocau. Crepis di contadins, che di chês no reste memorie tes cronichis des fameis nobilis!”), il prof. David Bizjak, a non de delegazion slovene dal Fogolâr Civic (“O sin ingropâts tal viodi la prime volte cheste biele gleseute, lûc sacrât de nestre storie, là che e je soterade chê brave int nestre di une volte. Chê bataie storiche vuê memoreade le cognossin pôc, magari cussì no, des nestris bandis mittel-europeanis, che a jerin tancj secui indaûr aquileiesis. O vin nô di dâi une funzion gnove, chê che e merete!“), il dot. Marjan Sturm, dean de Zveza Slovenskih Organizacij de Carintie (“Un incuintri interessant che al pant ce maniere che Slovens, Talians, Austriacs e Furlans a batevin insiemit pe ‘stara pravda’, pe ‘justizie viere’, vâl a dî par indemocratizâ la societât, che e je ancje une sfide dal dì di vuê!”), pre Tarcisio Bordignon, figure de Glesie di Udin benvolude e meritorie, cun finîts cumò 60 agns di predi e gavete fate ancje sù par Tarvis (“Me gjolt che si riscuvierzin memoriis cussì preseosis e mi vergogni di no vee savût nuie di un tant par tancj agns!”). Ducj contents sodisfats. Al è stât juste un “a riviodisi”, un “arrivederci”, un “auf wiedersehen”, un “nasvidenje” al an cu ven, “par mût – al à concludût Travain disint graciis dal bon acet a pre Morandini, plevan dal puest – che dal scûr di une cripte di muarts, dal polvar di archivis vecjons, des pagjinis di cualchi libri di storie locâl o stampât turistic, il ricuart di chei erois alì e di chel fat istoric al puedi ben deventâ ricorence, promemorie tai nestris lunaris, inovâl di sens civic di celebrâlu tai nestris timps!”. Ma cemût ise partide cheste iniziative di memoreazion? Su lis datis dal fat ricuardât no je concuardie. “Ai 26 di Jugn 1478, sui prâts di Cocau dongje Tarvis, sîscent contadins e minadôrs di Bleiberg, bandonâts dai lôr sorestants e ancje dai lôr patriots istès, a spietarin salts une armade turche di vincj mil cavalîrs che e tratave di vignî al assalt de Carintie. A forin drazâts, compagn dai Tresinte des Termopilis, e a jentrarin ben te liende, ma a son sparîts de nestre memorie di comunitât crosere de Europe”: cussì e tacave tal 2011 une letare firmade dal dean dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, prof. Alberto Travain, destinade ai sindics di Tarvis e di Pradaman, localitâts, la prime, interessade dal fat storic; la seconde, Comun furlan zimulât cu la tiere origjinarie di no pôcs di chei mastins. Chês dôs fradaiis alì in particolâr si riferivin a lis dôs Sorestanziis “par che la memorie e il valôr atuâl di chel sacrifici tal cirî di salvâ une patrie bandonade al so destin a sedin recuperâts di just e tornâts a la comunitât”. Sot dal tor de glesie-fuartece di Sant Nicolau di Cocau, cun di fat, si conservin i rescj di tresinte muarts sul cjamp di chê tragjedie, che e jere stade no dome che i Turcs si jerin po butâts su lis vals de Carintie, dopo vee cirût, ma dibant, di sfondâ sul confin furlan-venit e cjapade une petenade lezendarie sul Plan di Lance par man dai Cjargnei, ma ancje al veve clopât chel esempli ardît di republiche popolâr carintiane direzude di Peter Wunderlich che e podeve pûr a la lontane vee ben ispirât cierts moviments rivoluzionaris furlans de Rinassince, rivâts, daûr dal famôs ribalton de Joibe Grasse, parfin a otignî di meti sù un cuintri-parlament di popul mai stât in Europe: la Contadinance cussì clamade. Câs al à volût che il tribun carintian Wunderlich e chel furlan Antoni Savorgnan a lessin incuintri a la muart, ducj i doi, te valade de Drau, a no tancj agnorum e trops chilometris di distance! Tal mês di Avost dal 2012, dopo vee fat visite di persone a la glesie di Cocau, compagnât de studiose locâl dot.e Francesca Comello, il prof. Travain al veve pesseât a interessâ de facende ancje il president provinciâl di Udin dal Istitût nazionâl talian dal Galon Turchin fra Combatents Decorâts al Valôr Militâr, gjeom. Sergio Bertini, cun chê di svilupâ, a fin di promozion su chel front, comunelis largjis e positivis tal zîr des associazions chês su la culture, chês sul civîl e sul militâr. Par so cont il president Bertini al veve pandût la sô plene concuardie sui intindiments, te prospetive di un ricognossi simpri plui il valôr civîl manifestât tai secui de int semplice che à sacrificât pal ben de comune. Ricuardant chê antighe liende che secont chê il caporion dai sempliçs eroics di Cocau, un ciert Matie, al duarmarès, dutune cui siei, un sium di chei pençs tal grim di une mont, pront simpri a dismovisi cul profum fuart di tei in flôr par tornâ a cjapâ sù lis armis in difese dal so popul, ai 26 di Jugn 2013, sot di un tei maraveôs, ai taulins di un ambient storic dal centri citadin di Udin, Fogolâr Civic e Academie dal Friûl a vevin ricuardât pe prime volte, a la maniere popolâr, te capitâl furlane, l’aniversari di chê bataie. “Tant che a lis Termopilis di Grecie, a Roncesvals sui Pireneus, a Lepant e sot des muris di Viene, a Cocau si son costruidis a cost de vite – al veve dit in chê volte il dean Travain – la storie e la identitât de Europe. A pâr di strani che nome a Udin une clape spontanie di citadins si visi ancjemò dal valôr uman, civîl e lezendari di chel sacrifici. Chest nestri ricuart nol è par tirâ sù une culture dal scontri e de vuere ma ben par rionzi di dirit un sens storic di europeanitât che cence di chel al è dificil che il nestri Continent al puedi cjatâ union profonde”. In chê ocasion ancje il dean dal Club Unesco di Udin, prof.e Renata Capria D’Aronco, e veve pandude une pronte adesion su chei intindiments istès. Ai 28 di Jugn 2014, alì dal santuari di Mont Sante di Lussari, cûr dai popui de Europe, tal centenari di chel atentât di Sarajevo che al veve menât dongje la disgracie de Prime Vuere, Fogolâr Civic e Academie dal Friûl a vevin concuardât su la idee di un impegn diret a ricuardâ sul puest chê storiche resistence di popul, ancje fuarts de preseose colaborazion locâl dade de prof.e Anna Buliani. Ve mo alore che tal 2015 chês dôs fradaiis li, cul Galon Turchin provinciâl e cul Club Unesco di Udin, clamant pûr a larc a condivision e partecipazion sorestants, clapis e citadins de Val Cjanâl e des regjons che juste li a confinin, a àn proponût pai 26 di Lui, une des datis aniversariis segnaladis de discuardade storiografie e ultime domenie dal mês, un spontani, religjôs e secolâr, concors popolâr a Messe di fieste a 11 e mieze di matine a Sant Nicolau di Cocau, dite dal plevan pre Giuseppe Morandini e dal capelan dal Fogolâr Civic, pre Tarcisio Bordignon, cul palês intent di memoreâ chei tresinte coragjôs sapulîts sot dal tor che di cetancj secui a son che a spietin un civic at che ju onori e che ur disi graciis di vê cirût a cost de vite di miorâ e difindi la lôr patrie su la crosere de Europe, lis lôr vals, i lôr fogolârs, simbui di ducj chei che in chês lontanis etis a son stâts batûts e campions dal tignî bot des nestris popolazions cuintri di un simbolic nemì rivât dongje di “un altri mont a puartâmi la fin da la mostrâ puora vita” I fâs dî Pasolini a un contadin furlan tal so tant famôs toc di teatri “I Turcs tal Friùl”. Un tant cun chê di recuperâ une storie e di une cussience comunis peadis ancje cun lontans e pûr significatîfs sacrificis: no par metisi a fâ sù barieris ma par tornâ a tirâ fûr des memoriis des nestris tieris lis lidrîs chês veris une identitât europeane. Une iniziative, duncje, dal dut liberâl e spontanie che, in diviersis formis, dal 2011, lis organizazions promotoris a sumiin di concretâ insiemit cu lis plui variadis e bielis espressions de societât culturâl e civîl di un teritori cerniere splendide tra lis popolazions dal Friûl, de Carintie e dal Cragn, sûrs antighis parmieç de Mari Aquilee. Pe profonditât di significât a meretin sigûr menzon tal specific lis preieris dai fedêi letis intant de celebrazion religjose. Si à tacât cuntune invocazion di preambul in lenghe taliane: “Dio dei nostri popoli affratellati dalla Madre Aquileia, a Te rivolgiamo le nostre preghiere nelle lingue più tradizionali di questo splendido crocevia d’Europa, affinché al nostro dire s’accompagni meglio l’eco di una storia che desideriamo oggi ricordare in sintesi rendendo omaggio ai valorosi popolani che, emulando inconsapevolmente gli eroi delle mitiche Termopili greche, simbolo continentale di disperata e orgogliosa difesa della patria e della comunità, 537 anni or sono, abbandonati dalle Istituzioni e dai propri compatrioti, decisero qui a Coccau di non arretrare di fronte a barbariche orde levantine che dal 1415, sei secoli fa, avevano iniziato a devastare le regioni del nostro glorioso Patriarcato aquileiese e che si sarebbero arrestate soltanto sotto le mura di Vienna davanti alle armate europee coalizzate da Marco d’Aviano” (Diu dai nestris popui dâts dongje di fradis de Mari Aquilee, a Ti nô o indrecìn lis nestris preieris tes lenghis chês plui juste di tradizion di cheste splendide crosere di Europe, par mût che il nestri resonâ si compagni miôr cul rivoc di une storie che o volaressin vuê ricuardâle in struc cul fâur onôr ai valents popolans che, cence savê fasint compagn dai erois des Termopilis greghis, simbul continentâl di difese disperade e braurose de patrie e de comunitât, za fa 537 agns, bandonâts des Istituzions e dai lôr patriots, a deciderin culì a Cocau di no ritirâsi devant di sdrumis levantinis barbarichis che dal 1415, sîs secui indaûr, a vevin tacât a fiscâ lis regjons dal nestri gloriôs Patriarcjât aquileiês e che si saressin fermadis nome che sot des muris di Viene in front des armadis europeanis metudis dongje di Marc di Davian). Subit daûr ve chi la intenzion in lenghe furlane: “Pari gloriôs, passadis a Cocau lis puartis des nestris Alps, difindudis di sempliçs eroics, compagns di chei che a son ca che a polsin sot di cheste glesie, bramôs ladrons rivâts dongje a sdrumis tal 1478 a faserin dibant la prove di slungjâ la çate sul Friûl de bande di tramontan, ma a forin fermâts de indurance cjargnele te bataie lezendarie dal Plan di Lance. Cumò che a son juste sîscent agns des primis tremendis scorsadis dal Turc in chestis nestris tieris, che a faserin tancj muarts e a puartarin dongje tante ruvine usant chel istès la int a fâ cuintri dabon cu la fuarce de disperazion, Signôr, duncje, insegninus a dâsi dongje cuintri dai mâi e dai vêrs pericui che a menacin difûr e didentri cheste civiltât nostrane culì, simpri plui sbarlufide”. Po daspò, la preiere in lenghe todescje: “Herr, vor 537 Jahren rückte ein wilder Eroberer in Kärnten ein, erniedrigte hier in Goggau den heldenhaften Widerstand des Volkes und scheiterte den Wahn einer freien Bauernrepublik, mit Peter Wunderlich als Vorgesetztem, was auch unser naheliegendes Friaul, dessen zuständige Stellen und bürgerliche Ansprüche hätte einbeziehen können. Herr, lass dies klein-grosse Geschichte einfacher Leute, ihre Träume, die missverstandenen Hoffnungen nie erbleichen, lass sie heute noch dem gemeinsamen Wohl unserer Völker nützlich, ja musterhaft sein!” (O Signôr, 537 agns indaûr un crudêl invasôr si butà su la Carintie drazant chi a Cocau la sô eroiche resistence di popul e somierzint chê sô svoladie prove di libare republiche contadine direzude di Peter Wunderlich, ispirazion di plui fortunâts domandaments e moviments civics tal vicinant Friûl. Signôr, fas che cheste piçule grande storie di sempliçs eroics, di sium e sperancis purpûr folpeâts, pardabon no sedi mai dismenteade e che e puedi sei simpri utile al presint, al ben comun dai nestris popui). In finâl, la invocazion in lenghe slovene: “Bog naših prednikov, Alpske Termopile, kot lahko imenujemo Kokovo, so slovenskemu ljudstvu podarile junaškega Leonidasa z imenom Matjaž, ki po legendi dremlje pod goro, a se utegne ob močnem vonju cvetoče lipe vsak čas predramiti ter stopiti v bran svojemu ljudstvu. O, Gospod, stori, da se bo v pravem trenutku v slehernem izmed nas prebudil Matjaž, ki bo deloval v dobro svoje skupnosti in vsakega njenega člana” (Diu dai nestris vons, chestis “Termopilis alpinis” di Cocau a àn regalât a lis popolazions slovenis un eroic Leonide di non Matie che une liende e dîs che al è che al duar tal grim di une mont, pront a dismovisi cul profum fuart di tei in flôr par difindi il so popul. O Signôr, fâs che in ognidun di nô al sei simpri un Matie pront a sveâsi sul moment just pal ben de comune e di cui che le compon). Cetant comovent la preiere o avôt dal Fogolâr Civic ai muarts pe patrie te Europe aquileiese, in chê lenghe furlane erede par dret dal latin popolâr de antighe grande capitâl alpine-adriatiche, preiere dedicade “Agli umili eroi delle nostre Termopili alpine! / Pai sempliçs eroics des Termopilis alpinis nostranis! / An die einfachen Leute, die Verteidiger unserer Alpenthermopylen! / Za preproste junake naših alpskih Termopil!”: “Lum nestre di vite, fâs che tes venis de nestre memorie mai no si sfanti il ricuart di chel sanc nocent e gloriôs spandût jù pai secui in tantis Termopilis su cheste crosere antighe di Europe che e ten par sô mari Aquilee regjine, nobil umôr tornât indaûr a Mediterani e Mâr Neri, grim de sô liende prime, dutune cun aghis che a smontin rampidis dai crets vuardiâts des stelis alpinis”. Simpri par furlan, in ultin, la dedicatorie de rame di tei udinês in memorie di chei muarts in vuere: “Chestis fueis ca a vegnin dai teis implantâts a Udin par ricuardâ lis tradizions di autonomie e di democrazie dai borcs de citât che a son stâts colone de rivoluzion civiche furlane de Rinassince cun Toni Savorgnan, vignude daûr di chê popolâr carintiane guidade di Peter Wunderlich chê scjafoiade dal Turc sui prâts ve culì di Cocau. Ai fradis che a son che a polsin sot di cheste glesie, muarts par vê cirût di salvâ la patrie e la libertât. Che il Signôr ju vedi in glorie!”. Une rame di tei par dâ dongje i popui confinants tal ricuart des bataiis comunis dal Citadin dai timps de Rinassince!


text: “Il Moviment Civic Culturâl Alpin-Adriatic dal Fogolâr Civic, nassût a Udin, in Furlanie, a cavalot di malandrets confins che a àn separât i popui dal antîc e gloriôs Patriarcjât di Aquilee, nestre prime memorie di union spirituâl, si complimente cetant cun Lui pal sucès tes ultimis votazions che Lu àn puartât al tamon dal So Stât. Si confide che Al cirarà di miorâ la vite de sô cjare int che, par un toc, e je ancje la nestre. I racomandìn ancje di procurâ di fâ tornâ a scuvierzi simpri plui al so popul la Storie in comun positive che al à cun chei des regjons dongjelaltris di là di vieris sorpassâts confins. Che nus judi ancje Lui a sintîsi plui fradis e a frontâ lis disfidis dal avignî tant che une famee unide di volontât e di tradizion. Bon pro par Lui e pai Sei citadins!”. Ve ce che a àn scrit, lunis ai 29 di setembar 2014, il coordenadôr gjenerâl dal moviment euroregjonalistic dal Fogolâr Civic, vâl a dî l’udinês prof. Alberto Travain, e chel regjonâl dal Litorâl, ven a stâi il tolminot prof. David Bizjak, intune letare di salutazion destinade al gnûf sorestant dal guvier sloven, prof. Miro Cerar, un tant tal spirt di une comunance ideâl che lis sôs lidrîs plui insot si à di cirîlis te miôr storie passade in comugnâl tra gjernaziis jenfri Alps e Adriatic.


text:
Pan
Il pan al è un prodot alimentâr che al ven de lievitazion di un impast di farine di blavis, aghe e, no simpri, cuincis. Po dopo al ven cuet intal for. Lis recipis plui cognossudis a proviodin di doprâ dôs parts di forment e une di aghe, sâl e levan. Chel tradizionâl al jere une part di impast vanzât di une pastanâde di prin (levan naturâl fat di paste garbe, ferments dal gjenar Lactobacillus soredut, clamât par solit fece mari). A 'ndi è altris recipis o variantis a secont de cualitât de farine doprade dongje a chê di forment o in sô sostituzion (par esempli di sorc, saròs, siale, o ancje che e ven di liums tant che la soie), o ancjemò de sorte di cuince (lat, vueli, spongje, saìn). Al à un puest inte nestre tradizion tant che te alimentazion ancje te culture popolâr, par esempli cu la detule "cuistâsi il pagnut". La peraule po deventâ sinonim dal mangjâ e di nudriment, no nome fisic. Il sâl lu si zonte cuasi dapardut fûr che tal pan azim, tant di chel de Toscane e de Umbrie. Par solit cumò si dopre la fece di bire (Saccharomyces cerevisiae) al puest de fece mari par judâ a jevâ la paste plui di corse e par gramolâle di mancul.
In cualchi paîs dal orient vicin si use pan cence levan, azim, splanât a fuiace. I Ebreus lu mangjin cuant che a fasin memorie de lôr Pasche. Secont lis Sacris Scrituris, la Ultime cene di Jesu Crist e fo propite cul pan azim.
Classiche forme dal pan furlan al è il cuarnet.
Il pan biologjic al ven di farinis coltadis cence velens e masanadis a piere: cussì a son biel che messedadis la part amide cun che grasse e la farine e ven naturalmentri insiorade di vitaminis e sai minerâi.


text:
TUMIEÇ
Citât di grande mode tal ‘700
IL TERITORI
La citât di Tumieç e je il centri principâl di riferiment economic e aministratîf de Cjargne. E à une storie une vore antighe e cetant complicade che si riflet te elegance svariade e particolâr dai siei edificis, che par buine part a son stâts fats sù e insiorâts tal clime di benstâ cuistât tal Sietcent in gracie dal gjeni imprenditoriâl di Jacopo Linussio.
La origjin e je cun buine probabilitât preromane ancje se il non antîc, Tulmetium o Tumech, al ven fûr pe prime volte intun document dal 1158.
Sot dal domini dai patriarcjis di Aquilee, Tumieç al gjoldè di une cierte bondance. Trai il XIII e il XIV secul e jere une citadine une vore vivarose, impegnade tai trafics e tai scambis comerciâi, cenglade di muris altis, disevot tors e trê puartis, e une di chestis, la Puarte Disot, si pues viodile ancjemò in dì di vuê. Pôc lontan de Puarte, in chel che ancjemò ore presinte al è cognossût come il Borc de Roie (vie Del Din, vie Linussio), si insedarin in chê volte piçui mulins e diviersis buteghis artesanis, ativis in mût particolâr te produzion tessil.
La lavorazion dai tiessûts e fo une ecelence cjargnele che e puartà Tumieç a vê la fabriche di manifaturis plui grande dal Sietcent cun ben 30.000 operaris, diviersis sedis e une comercializazion mondiâl dai prodots. Il progrès economic al favorì la incressite culturâl e artistiche no dome de citât ma di dute la Cjargne, contribuint al disvilup di une architeture alpine uniche, ancjemò presinte e ben tignude cont.
Leggimontagna - 20^ edizione del Premio Letterario
15 ottobre
Glesie di Sante Catarine
Tumieç –Place Mazzini Di origjin medievâl, ma tornade a fâ sù dal dut tal 1700, la Glesie di Sante Catarine e je, di simpri, un pont di riferiment religjôs e sociâl pai abitants di Tumieç.
Leggimontagna - 20^ edizione del Premio Letterario
15 ottobre
Glesie di Sante Catarine
Tumieç –Place Mazzini Di origjin medievâl, ma tornade a fâ sù dal dut tal 1700, la Glesie di Sante Catarine e je, di simpri, un pont di riferiment religjôs e sociâl pai abitants di Tumieç.


text:
Chei di Contecurte
L’Ostîr
L’Ostîr al è Rafâel Serafin (Raffaele Serafini), cognossût tal web tant che gelostellato, cîl glaçât di une volte e salvadeat di cumò. Rafaêl al trafiche dispès cu la marilenghe e cu la leterature. Furlan dal ’75, al insegne economie aziendâl, dirit e altris brutis robis ai fruts des superiôrs, ma i è capitât ancje di insegnâ la marilenghe ai fruts plui piçui o fâ il sportelist di furlan. Al scrîf par furlan i cartelons par l’Udin, al lei libris par fruts, al scrîf contis curtis ancje par talian, al bute jù i pensîrs cuant che i capite, e di sigure al fâs cualchi altre robe che cumò no si vise. Al à vût lavorât intal mont de editorie e al cîr di lei libris di ogni sorte, cuntun voli in plui par chei di contis. Par cumò al à publicât Contis di famee (2015), Soreli jevât a mont (Premi San Simon 2015), Contis sot spirt (Premi San Simon 2017), Altris contis di famee (2018) e Bisest (Premi San Simon 2019). Cuant che al pues al inmanee spetacui di contis curtis e al puarte la osterie ator pal Friûl. Al è lui che al lei lis vuestris contis e lis publichee.
Il Famei
Checo Tam (Francesco Tami) al è un furlan dal ’63 e al è di Pavie (No, no chê di Milan…). Al è un colaboradôr di Radio Onde Furlane e al scrîf articui musicâi par rivistis e fanzines. Intal 2000 al à vinçût il premi San Simon pe narative cu La maree nere e altri contis e il prin premi intal concors pes senegjaturis dal CEC cun Viatores. Altris sôs contis a son vignudis fûr su la riviste La Comugne, dulà che intal 2002 a je stade publicade la sô senegjature Ecstasy. Tal 2002 al à publicât une opare une vore origjinâl, l’audiolibri Sense parodie des oparis di fantasience dai agns ’50. Al è ancje cjantant de gnove formazion dai Soglia del Dolore (punk band) dal 2004. Intal 2008 al vinç il Premi Friûl cul progjet Francis and The Phantoms (darkwave). Pe Kappa vu al à publicât Scûr di lune, e Disvuedant il scansel. Al à une vore di contis su cheste osterie e al è il letôr plui fidât des contis dal Ostîr e lu compagne simpri tes sôs scorsenadis leteraris…
Il Berlon
Michêl Londar (Michele Londero), ch’al sedi di Glemone si lu capìs dal cognon… Al è un furlan dal ’71 e dal 1999 al lavore come educadôr, imbastint progjets in favôr di personis cun disabilitât, par cont de AAS3 “Alto Friuli – Collinare – Medio Friuli”. Dal 2000, cun altris siei compaesans, al à metût sù la Companie di teatri amatoriâl Dreteledrôs e di chê volte al à burît fûr cualchi spetaculut, une vore di leturis e plui di cualchi cors di fonde par condividi cheste passion e par stiçasi e stiçâ chei altris a fâ i conts cun lis propis emozions. Intes robis che i plasin si bute cun morbìn, come tirâ sù ulîfs par fâ il vueli dulà butâ dentri i pevaroncins dal Ostîr, o pûr, tai ultins timps, mentintsi tal cjâf di zuiâ a rugby te scuadre dai vecjats (old) dai Black Ducks Rugby Gemona. Al à ancje scomençânt a scrivi alc pe ostarie…
La Massarie
Margarite Cogôi (Margherita Cogoi) no sa masse ben ce che e je, e soredut no sa parcè. E sa, però, che i plâs sunâ, cjantâ e balâ, fâ confusion e che se lavoràs trop che e mangje e sarès bielzà siorissime. (Si è laureade in Siencis Internazionâls e Diplomatichis e e à cjapât il diplome di piano al Conservatori, tant par no fâsi mancjâ nuie). A seconde dai dîs e pense che la vite sedi une freadure grandonone cence sens o une fortune plene di oportunitâts. La sô pôre e je chê di butâ vie il timp, la sô passion e je di butâsi in robis e puescj gnûfs, pene ch’e po. Ancje cuant che a somein plens di int fûr cu la cassele, come Contecurte. Tant al è che ancje jê, stiçâde dal ostîr, e à tacât a scrivi…
La Sartore
Astrid Virili di piçule le an mandade a scuele di “cucito” e jè e veve ancje imparât, ma di grande e à scuviert che i plaseve di plui tajâ e cusî pixel invessit che vistîts. Blogarine, splinderiane, anobiane, friendfeediane, tumblerine… e a doprât scuasit ducj i socialins che a esistin, e ancje cualchidun che nol esist plui. E disin che e jè une persone
permalose riservade ma se e cjate une robe che e val la pene e ven cun vualtris fin a Parigi.
Il Cramâr
Pablo Gortan (Pablo Gortan) al è nassût a Tumieç di pari cjargnel e mari galiziane, “libar di scugnî lâ” par tradizion ataviche. Al à vût vivût, ce tant ce pôc, a Tarvis, Udin, Padue, Mosche, Brno, e cumò al è a stâ a Praghe, là che al lavore cun snait e passion tal setôr dal CTRL+C & CTRL+V. No i gjavaran mai la convinzion che il viaç dibessôl nol sedi avonde, e che par sperâ di imparâ alc al coventi lâ, e po fermâsi, e po tornâ. Un tant al vâl, al dîs lui, pai libris. Al è par chest che al cjate gust inte traduzion, tirant a ciment se stes e la nestre biele lenghe, cirint di vistî di un altri sunôr (cuasi) chel stes concet; gjavant di ca e zontant di là, se al covente, a ûs di un sartôr.
La Coghe
La Fuguline (Serena Fogolini), furlane di risultive, e je vignude sù jenfri un flum e une roie, ta chei agns che lis bisatis a saltavin ancjemò dentri des nassis daspò di un burlaç e che si podeve zuiâ a distirâsi tal mieç de strade. E à vût lavorât par ents culturâi e forsit e devi vê seguît ancje cualchi progjet di ricercje, aben che no vedi ancjemò ben capît ce che e sedi daûr a cirî te sô vite. Ore presinte, e matee cu la lenghe furlane, fasint fente di vênt un pocje di cognossince. No i plâs fevelâ plui di tant e e à miôr scoltâ, soredut storiis, massime se contadis di un palc. Si lasse strissinâ des novitâts, cirint di zontâ un piç di sâl aes propuestis mataranis, ancje se dispès si sconfont cul pevar. Come ducj chei nassûts tal segn dai zimui, e à une dople muse. Cun di plui, ogni tant i capite ancje di stâ denant des senis di un teatri. Ocjo duncje a no cjapâle masse sul seri!
Il Dorondon
Jacum Trevisan (Giacomo Trevisan) al è stât striât di picjul dal mont teatrâl. La sô ricercje culturâl e misclice tecnichis e imprescj diferents. Al è atôr e cjantant in un grum di spetacui in lenghe taliane e furlane, vignint ancje dret di G. De Monticelli, F. Fantini e G. De Luigi. Tal 2010 Dall’alto, spetacul sul cjampanîl di Codroip, al è stât il so debut come dramaturc e regjist. Come scritôr al à publicât contis tant par talian che par furlan. Di doi agns in ca al met adun test e regjie da la Sacre Rapresentazion de Passion di Cicunins di Feagne.
La Bibliocheche
Si puedial vê une Ostarie di Contis cence une daûr dal bancon che si intint di libris? No ve po! E alore o vin Madalene Cogôi (Maddalena Cogoi), la Bibliocheche
La Cjantore
Ma in Osterie, une biele frute che e cjante ben, intes ocasions spieciâls, no pues mancjâ, e miôr di Marte Savorgnan (Marta Savorgnan) no si podeve cjatâ.
La Gjatemarangule
Cuant che o fasìn i spetacui, si smenteìn simpri di fâsi lis fotografiis o di puartâ i ogjets de senografie… Une Gjatemarangule (Giorgia Gallerio) e je la soluzion a chest probleme.
Il Cjantôr
Bizio Citòs (Fabrizio Citossi) bio in arîf (forsit…) ma si sa, al è un artist… tocje tignîlu come che al è.
Il Poete
Il Polente (Franco Polentarutti)… bio in arîf (mancul di chê di prin, ma di un poete ce vûstu pratindi)
Chei di Contecurte di une volte
La camarele, Lussia di Uanis (Lucia Pinat), letore intes grandis ocasions. Lussia a jè di Joannis ma vîf a Mortean. Lussia a jè cumò in orbita in the sky with diamond parsè che si à inamorada. Lussia a jè mari di doi gavanei. Lussia lavora di tancj agns cui fruts ator pa regjon e inaltrò… scrîf spetacui e puisiis. Lussia pitura monts, lei libris e contis a vôs alta, pa radio, pa lis stradis, Lussia a jè una Trastolona. Lussia à partecipât a diviars Poetry Slam e a’ nd à ancja organizâts un Trê. Lussia à vût il plasê di colaborâ cun tancj musiciscj, in particolâr, à vût doi grops che la acompagnavin ta la letura des sôs poesîs: K’Ramar e Eletrike Skeletriche Poetiche. Lussia à fat tantis voltis pardibon la osteade (gestiva un osteria in montagna tai periodos di feriis di ches altris. Lussia fâs part da SottanePoetiche… un grop di feminis creativis. Lussia ancjemò no sa se che fasarà di granda.
L’Ostîr in seconde, Dree Venier (Andrea Venier), copari dal Ostîr e chel che al metût lis fondis dal prin storic blog su Splinder. Pari dai gnognosaurs e di un sac di altris robis.
Gianfranco Pellegrini (Garzon), Sandri Carrozzo (Camarîr), a son colaboradôrs che a àn judât a meti inpins Contecurte, cun ideis, gnovis, lezions di lenghe e leterature e contis. Pa cumò a son in feriis, ma cuissà che no tornin dongje… Intant, intes contis, tai stuzighets e tai imprescj, a si pues lei ce che a àn scrit par la nestre Ostarie.
Chei chei a dan une man
Gian De Steja Al è un sflacjon passionât di grafiche digjitâl, ma al à rivât a cjatâ il timp di regalâ a cheste Osterie il banner e cualchi sbit di grafiche. Se us ves di coventâ lu cjatais sul so blog, Dio disse Kung.
Marcello Marangone Al à regalât ae ostarie una schirie di fotografiis che a ricuardin ducj i zûcs di une volte, ma fats zuiâ ai fruts di cumò.
Laurin Zuan Nardin. Contecurtâr dai plui fidâts, al jude scrivint pe rubriche dai Lets in Ostarie, stant che no dome di scriture al vîf il scritôr,


text:
Vierse: glesie parochiâl
Home Trois Troi Furlan Seconde tape Vierse Foto 1
Aiello - Cormons
La glesie parochiâl e je dedicade a Sant Andree; dentri e je la statue cu la Madone e il Bambin Jesù e une altre grande statue di len cun Jesù dal Sacri Cûr.
Il tor des cjampanis al è stât completât intal 1726 e restaurât intal 1897, cemût che si lei inte iscrizion su la puarte di jentrade.
Steme comunâl
di Romans dal Lusinç
Aiello - Cormons
Steme comunâl
di Romans dal Lusinç
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Psicologjie
Gjiestî une scuadre di balon nol è dome tatichis e alenament, ma ancje psicologjie. la tô scuadre e à bisugne di volê vinci e e an di crodi in se stès. La psicologjie de scuadre e influence i risultâts de partidis, e par cuintri i risultâts de partidis a influencin la psicologjie.
Spirit di scuadre
La atmosfere te scuadre e à une grande influence su lis prestazions. Il spirit di scuadre al à efiet su lis valutazions dal centricjamp, plui alt al è il spirit, miôr al sarà il rindiment dal centricjamp. E chest di conseguence al determinarà il possès di bale.
Il spirit di scuadre al pues sedi influençât di un grum di robis, in particolâr dal carisme dal alenadôr, le ande de scuadre par ogni partide, trasferiments e psicolic.
Fidance in se stes
I tiei zuiadôrs a àn di crodi in se stes par zuiâ ben. Une scuadre cun pocje fidance in se stesse e varà problemis a sfrutâ lis ocasions. Une fidance in se stes alte di solit e je une buine robe, ma se je masse alte i zuiadôr a podaressin sotstimâ i aversaris (viôt sot par plui informazions).
La fidance de scuadre si riflet te valutazions dal atac. La fidance e dipent un grum dal risultât des ultimis partidis, ma ancje vê un psicolic e un alenadôr cun un alt carisme ti judin a tignîle alte.
Ande de scuadre
Prime di ogni partide uficiâl tu puedis dîsi a la scuadre trop impuartante che je la partide. La ande de scuadre e influençe il posses di bale. Tu âs trê possibilitâts:
Partide de stagjon: I zuiadôrs a fasaran l'impussibil par vincile. Però tes partidis dopo no daran il massim parcè che al cale il spirit de scuadre.
Partide normâl: I zuiadôrs a zuin come simpri.
Cjapile cun calme: La scuadre no rindarà probabilmentri ben come simpri, ma subit dopo la partide, il spirit di scuadre al aumentarà, tant che te prossime partide a zuiaran miôr.
Personalitât dai zuiadôrs
Ducj i zuiadôrs e an une perosnalitât. I zuiadôrs plui disonescj e agressîfs a vegnin munîs o butàs fûr plui di spes. Il carisme al è impuartant pal cjapitani e pal alenadôr.
Events psicologjics te partide
Il mût in cui une partide si davuelç a influence il compuartament dai tifôs oltri lis istruzions dadis dal alenadôr. Chescj events psicologjics a podaressin vê une grande impuartance te partide stesse, ma no influencin il spirt di scuadre o la fidance in se in altris partidis.
Une scuadre che a vinç di dôs rêts in une partide e tache a pierdi la proprie foghe di atac e a concentrâsi te difese. Chest efiet al aumente di plui man man che si slargje il vantaç: ogni rêt al diminuis l'atac dal 9% e al aumente la difese pal 7.5%. Ogni rêt di diference in mancul, al diminuis l'efiet de stessis percentuâls. Al è un limit massim par chescj cambiaments, e il numar al è di 8 rêts di diference, daspò no son cambiaments tes impostazions de scuadre.
In cualchi situazion, lis scuadris e rivin a lâ oltri l'efiet psicologjic. Se la scuadre e à l'ordin "Partide de stagjon", no si fermaràn nancje se a vincin cun tantis rêts di scart. Stesse robe a sucêt se si zuie une finâl intune des Copis nazionâls, o i Hattrick Masters e tes ultimis partidis de stagjon. Tes copetizions des scuadris nazionâls, le scuadre no si tirarà indaûr a scomençâ des seminifai de Cope dal Mont, invezit te Cope Continentâl e Cope des Nazions l'efiet scomençe dai cuarts.
In plui, une scuadre che e zuie stranementri mâl il prin timp a podarès cjapâsi une comedade di vuès dal alenadôr tal interval, e tornâ a zuiâ come al solit tal secont timp.
Sotstime
Tal câs che tu incuintris une scuadre intune posizion plui basse de tô e la tô fidance e sedi fuarte o miôr, i tiei zuiadôrs a podaressin sotstimâ l'aversari e zuiâ al di sot des lôr capacitâts. Il risi di sotstimâ l'aversari al dipent dai ponts e da diference di posizion des dôs scuadris, dal nivel di fidance e de ande de scuadre pe partide. Plui grande e je la diference, plui alt il nivel e v.i. - plui alt al è il risi. La uniche maniere par evitâ la sotstime al è zuiâ 'partide de stagjon'.
Tal câs che tu cjapis sot gjambe il tô aversari; la diference di ponts, il nivel fidance, la ande de scuadre e se tu zuis cjase o fûr a decidin il nivel di sotstime. In base al risultât, però tu puedis rimedeâ tal secont timp: rimedi complet se tu stâs pierdint, 2/3 in câs di pate e 1/3 se tu sês in vantaç di un gol.
Ten di ments che la sotstime e pues sucedi dome tes partidis di campionât, ma no tes primis trê partidis.


text:
Ludovico Ariosto
Ludovì Ariosto, par talian Ludovico Ariosto, (Reggio Emilia, 8 Setembar 1474 – Ferare, 6 Lui 1533) al fo un poete talian.
Biografie[cambie | modifiche il codiç]
Nassût a Reggio Emilia tal 1474 di une famee siore, al si trasferì a Ferare tal 1484, dulà che che so pari al lavorave. Chi al studià jurisprudence dal 1489 al 1494 te universitât, ma cence volêlu. Dal 1497 al fo sot il servizi dal duche Ercul I d'Este; in chel periodi Pieri Bembo, so amì, al jere a Ferare, difondint ancje là la mode di imitâ la poesie di Francesc Petrarca e influençant ancje il zovin Ariosto. Doi agns plui tart, pe muart dal pari, al ve di scomençâ a viodi dai fradis plui piçui, di un fradi paralitic, dal patrimoni de famee e, pe sô cundizion di cjâf di une famee nobile, di diviersis altris incombencis pal stât di Ferare. Dal 1503 al scomençâ il servizi pal gardenâl Ipolit, che al i segnà un grum di assums, tanch che nol veve timp a vonde pe leterature; salacor il servizi par un omp de Glesie al à convinçût il poete a deventâ un cleric, cun di fat cussì al acjadè. Tal 1505 al scomençà la sô opare mestre, l'Orlando furioso, par furlan Orlant furiôs. Tal 1513 al professà il so amôr a une femine, Alessandre Benucci (Alessandra Benucci), ma, parcè che lui al jere cleric e jê maridade, a gnoçarin secretementri plui tart, dopo che l'om di lei al jere muart, tra il 1528 e il 1530.
Tal 1516 e fo mandade fûr la prime edizion dal Orlant furiôs, dedicât al so protetôr Ipolit, ma l'an seguitîf, par vie dal dinei di Ariosto di lâ daûr dal gardenâl in Ongjarie (lis resons di cheste sielte a son scritis tes Satire, Satiris), dulà che al veve di fâ il vescul, il rapuart tra i doi oms al finì, di mût che il poete al scomençà a vore pal duche Alfons I d'Este, fì di Ercul I. Tal 1521 e fo stampade une gnove edizion dal Orlant furiôs, cun corezions dal autôr. Sint stât comisari ducâl dongje di Lucca, tra il 1522 e il 1525, simpri bramant di vê plui timp pe leterature, al fo contentât: tornât a Ferare, al si dedicà al teatri, scrivint la comedie la Lena e preparant la ultime edizion dal Orlant furiôs, slargjât e comedât secont i criteris linguistics fissâts di Pieri Bembo tes Prose della volgar lingua, Prosis de lenghe volgare. Stampade cheste edizion tal 1532, al murì l'an seguitîf.
Lis oparis[cambie | modifiche il codiç]
L'Orlando furioso[cambie | modifiche il codiç]
Viôt la pagjine dal Orlando furioso.
Lis altris[cambie | modifiche il codiç]
Te sô zoventût Ariosto al scrivè poesiis sedi latinis sedi talianis; tes componimencj di amôr par talian al doprà un lenguaç ancje plui svolât di chel di Petrarca e al cirì un rapuart seren e cuiet cu le femine. Tes siet Satiris, par talian Satire, Ariosto al justificà lis so sieltis e difiets, cirint la semplicitât e creant un distac tra se e la societât. Al scrivè ancje cualchi comedie, che a forin modei pe oparis seguitivis; la plui innomenade e je la Lena.
Bibliografie[cambie | modifiche il codiç]
- Giulio Ferroni, L'esperienza letteraria in Italia, Einaudi scuola, 2010, vol. 1


text:
San Marc al è un piçul paîs che al fâs part dal Comun di Merêt di Tombe. Metût intal mieç dal Friûl, al è l’unic paîs de Regjon che al puarte chest non. Al è probabil che ator l’an 1000 a sedi stade inte zone ocupade dal paîs une gleseute in onôr dal Sant, cun dulintor une piçule plêf. Di chi a scomence la storie di San Marc…
San Marc si presente dal cîl come un paîs a “crôs”, cussì come lu fasin lis cuatri viis principâls. Si cjate intune posizion strategjiche: a nord Feagne e San Denêl, a sud Basilian e Mortean, a est Pasian e Udin, a ovest Sedean e Codroip. Viodin la mape dal paîs dal cîl…
Il paîs si svilupe cuntune superficie di cirche un chilometri cuadri e, come che à mostre la figure, al è ator piturât dal vert dai cjamps, segn di une lungje tradizion agricule, cumò scuasit sparide. Il paîs al è piçul, ma tant biel. Di fat nus plâs ripuartâ lis peraulis di Pre Fabio che tal 1885 cussì al scriveve di chest cjanton dal Friûl:
Tra la mont e la marine, tra la Tôr e il Tiliment,
je une vile pizzinine, che le ai fisse simpri in ment.
Al’e un grop di trente cjasis che nol vâl un carantan.
Pur che vite in che campagne ‘e mi plâs pui di Milan.
O vin pensât di faus viodi il nestri paîs, doprant cualchi foto: la place, lis stradis principâls e soredut la Glesie di San Marc, vere opare di art, indulà che le Comunitât si identifiche.
Insom da pagjine, o podarês viodi lis fotos dal paîs e da glesie. Buine vision!
O volin ancje publicâ sul nestri sît il sun des nestris cjampanis, inconfondibil tra tancj, soredut par un paesan “vêr”. Di fat chest sun, che al riprodûs lis cjampanis a fieste (sunadis a trê: grande, mezane e piçule) al jentre tal cûr e al è dificil dismenteâlu. Par scoltâ baste fracâ chi.


text:
Schi
Il schi al è un sport invernâl e une ativitât umane che e consiste intal sbrissâ su la nêf doprant apont i schis, che a jerin in origjin lungjis taulis di len e che cumò son in gjenar fats cun fibris di veri o materiâi simii, che si lein ai pîts cun atacs a pueste.
Un che al pratiche cheste ativitât al è clamât schiadôr.
A son praticadis diviersis varantis di schis, come il schi di font, il schi di montagne e chel forsit plui cognossût, il schi alpin; ducj chescj sports a son a vonde recents, parcè che a son vignûts fûr come ativitât di masse al inizi dal Nûfcent, e cuindi lis dissiplinis a son ancjemò in evoluzion, inte ricercje des massimis prestazions.
Storie[cambie | modifiche il codiç]
Il schi al è probabilmentri un dai mieçs par movisi plui antic, precedent forsit ancje la ravuede. Lis areis di dulà che al ven e je la Scandinavie, dulà che a son stâts cjatâts schis fossii datâts al 2500 p.d.C. cirche. Famôs al è une piture intune grote inte isule di Rødøy, in Norvegje, che a mostrin un om che al à tai pîts doi schis.


text:
Al è cualchidun che mi ten la man. Cualchidune.
O soi dismot.
No vuei dismovimi.
O ai mâl.
No vuei cjalâ.
Une gusele inta man drete, une canule drenti intal nâs, cuissà ce altri!
No vuei il mâl, no vuei vê mâl.
Il mâl al è li, pront a saltâmi adues. Baste che o vierzi i voi. No vuei. Mior tignîmi il mâl di prime, mi ten il mâl di prime, sior dotôr, mi ten il gno cûr mat, il so bati ledrôs, i mancjaments, il flât che nol torne, dut o mi ten, dut chel che o vevi prime di jentrâ inte sale operatorie, ma no stait metimi lis mans intôr, no stait a vierzimi lis cuestis. No stait a fâmi chest mâl.
Za fat.
Carmen o Lisute?
Mi àn viert. A àn di vêmi viert. Lis cuestis e il cûr. Ma i voi no, no vuei.
Mi dûl intal cuel, no pues gloti, la schene, la schene e je daûr a crevâsi. E nol è ancjemò nuie, rimpet a chel che al à di vignî!
No vuei dismovimi, cuissà cetant mâl intal pet! No vuei, no vuei! Il mâl al è li, pront a saltâmi intor, apene che o vierzarai i voi al mi saltarà intor e al tacarà a molâ jù martieladis sulis cuestis, mi pâr za di sintîlis! E daûr des martiealadis e je platade une altre robe, une robe che no vuei savê, no vuei dismovimi, Lise o Carmen?
No soi dismot.
No ai vierts i voi.
Fin che i voi a son sierâts il mâl no mi gafe. E nancje chê altre robe, chê platade lì daûr. Carmen o Lise?
-…l’efiet al è par finîsi…-
Cui fevelial? Cui aial dit che… Cui ise culì dongje?
Ah, sì. L’infirmîr. Magari un dotôr. No je mighe operazion di pôc la mê! A cûr viert! Nuie maravee se al è un dotôr vignût chì a viodi ce maniere che o voi.
Ma cun cui? Cun cui fevelial, nol fevelarà mighe di bessôl?
No vuei savê! No vuei vierzi i voi! No vuei savê cui che al mi ten la man.
Cui mi tegnie la man?
Al è par chel che no vuei sveâmi dal dut, par no savê.
No par vie dal mâl. Chel, aromai, mi tocje, o ai di supâmilu su dut, gote par gote, nol è nuie ce fâ.
Ma savê cui che al è daûr a tignîmi la man… chel no, no vuei.
No vuei savê cui che mi ten la man.
Se o pensi (ma se o pensi, al vûl dî che o soi cussient, che o soi dismot!), se o pensi a Lise, o viot ancjemò i biliets culis partecipazions des gnocis, za fa scuasi trente agns…. ’Si sposìn! O varessin plasê che tu… Lise e Dino’
Ise jê, ise Lisute sentade lì che e mi ten la man?
O ben ise… o ben ise Carmen? Carmen se ti ves cognossude prime! Carmen tu mi âs puartât in cîl par moments e no savevi che si podes rivâ in cîl!
Lise o Carmen?
Cui mi tegnie la man?
Velu il mâl che al cruste, al pache, al muart! O crusti i dincj ancje jo, une man sul zarneli, cui sestu? Cumò o vierç i voi.


text:
Madone di Mont: la scjalinade
Cormons - Castelmonte
Località attraversate
A Madone di Mont e je conservade la imagjin de Madone cun Frut, di piere, fate di un scultôr sloven prime dal 1479 (an che e je stade benedide). E je metude intal altâr baroc comissionât intal 1684 a Alessandro Tremignon.
Citât pe prime volte intun document dal 1175, il santuari de Beade Vergjine dal Mont al è apartignût prime al prevost di Sant Stiefin di Cividât, dopo, dal 1253, al cjapitul di Sante Marie.
Steme comunâl
di Prapòt
Cormons - Castelmonte
Località attraversate
Steme comunâl
di Prapòt
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Tantis a son lis iniziativis e fiestis, lis datis simbolichis che pre Checo al à metût impins, sul plan religjôs, culturâl, storic par creâ une cussience furlane, un sens fuart di identitât tal popul. Impuartants e fuarts i siei intervents tal timp dal taramot par une ricostruzion che e fos fate a nestri mût e che po e je deventade “il modello Friuli”.
pre Roman Michelot
Prime di cognossilu, di scoltâlu, di frecuentâlu, ancje jo o preavi, o resonavi, o scrivevi par talian e o varès baratât dut il gno mont culturâl e spirituâl par cualsisei modernitât o banalitât taliane o americane. Come che a àn fat i indians cul aur che lu scambiavin par un toc di spieli, o la nestre int cui cjaldîrs di ram par un seglot di plastiche, o cul lôr patrimoni di sapience svendût par cuatri piuladis plui o mancul siguris par talian. No podìn inrabiâsi cui gjenitôrs e cui nonos che a talianin cui fîs e cui nevôts se nissun no ur à insegnât il valôr straordenari di ce che a butin vie e il dam ireparabil di pierdi la proprie lenghe, culture, muse, anime.
◆ Pre Checo chest nus al à berlât in dutis lis manieris e ancjemò di plui intant dal taramot, che al riscjave di sfigurâ par simpri il cûr dal nestri cûr. Al à batût e berlât par une ricostruzion oneste, fedêl e inteligjente. Al à pretindût rispiet cuant che o domandavin la caritât a la Italie e al mont. “Fasêtnus regâi che nus plasin a nô, e no a voaltris. Che se us plasin a voaltris e no a nô, o podês tignîsai” al à berlât te basiliche di Aquilee. E cul Friûl in zenoglon, al à vût il fiât di dî: “Il fat che no podìn tornâ a ripiâsi di bessôi, nol vûl dî che no podìn aministrâsi di bessôi”.
◆ Lis sôs bataiis politichis, par un partît furlan e dai furlans, che lui sal viodeve usance une Volskspartei nostrane, la mozion dai 529 predis pal svilup dal Friûl, lis manifestazions e lis sfiladis e lis firmis pe universitât, la messe par furlan, la fieste dal popul furlan stranfât pal mont, i apontaments a Aquilee pai 3 di Avrîl e pai sants Ermacore e Fortunât, lis conferencis ator pal Friûl e ancje fûr, a vevin dutis un unic intent: fâ saltâ fûr i furlans di une situazion croniche di scuniment, di rassegnazion e di passivitât par che a cjapassin in man di protagoniscj il lôr destin politic, economic e culturâl. Come ogni popul decent.
◆ Cheste ativitât inteletuâl, culturâl, religjose e politiche, che di altris bandis le clamaressin dal sigûr “teologjie de liberazion”, e veve lis virtûts e i limits di ogni robe peade a chel moment e a chel contest sociâl. Un profete e un mestri al à di fâ lûs intal so timp, e duncje la part plui plene di significât e je une rispueste adate a chel moment. Se no al fevele parsore dai nûi. Cul passâ dal timp, si gjave o e cole di bessole la part acidentâl, episodiche, e al reste chel alc di trassendent, di profont e vitâl che al parten a la storie stesse dai oms. Pre Checo nol pues e nol à di fâ ecezions e duncje al sarès un tradî il so pinsîr e la sô volontât se nô o cjapassin ce che lui al à dit intal so moment par ripetilu a pampagal vie intal nestri timp e contest cambiât e di tant. O vin di vê il sintiment di tramandâsi il spirt di une persone, no il so cuarp, come che a stan fasint in diocesi lant ator cu la cassele dai vues di sant Luîs Scrosop. ❚
9. Autonomie come categorie spirituâlpre Antoni Beline
Tantis a son lis iniziativis e fiestis, lis datis simbolichis che pre Checo al à metût impins, sul plan religjôs, culturâl, storic par creâ une cussience furlane, un sens fuart di identitât tal popul. Impuartants e fuarts i siei intervents tal timp dal taramot par une ricostruzion che e fos fate a nestri mût e che po e je deventade “il modello Friuli”.


text:
Elisa AgnL’Istitût nazionâl di Oceanografie e di Gjeofisiche sperimentâl – Ogs al è un ent public di ricercje che al opare a nivel internazionâl tai cjamps des siencis de tiere e dal mâr, de oceanografie, de gjeofisiche e de sismologjie, par contribuî a tutelâ e a valorizâ lis risorsis naturâls e ambientâls, par valutâ e prevignî i pericui gjeologjics, ambientâi e climatics e par pandi la cognossince e la culture sientifiche.
◆ Al smire a favorî lis sinergjiis cun chei altris ents di ricercje talians e forescj e la ricjadude sul teritori locâl, che al è in fuarte relazion. «Il Centri di ricercjis sismologjichis – une des sezions dal Ogs – al nas daspò dal taramot dal 1976. Lu rilevà l’unic sismograf a disposizion, chel inte Grote Gigante. Daspò o vin svilupât une rêt di stazions sismichis che nus da informazions in timp reâl, in conession cun rêts sismologjichis talianis e forestis e cu la protezion civîl. Compagn o fasìn pal mâr, cuntun sisteme di bois che al garantìs une osservazion continue e dâts storics a disposizion dal teritori», e conte la diretore Del Negro.
◆ Organizât in cuatri sezions di ricercje sientifiche/tecnologjiche, Ogs al à cuatri sedis in Friûl-Vignesie Julie – chê centrâl e je a Sgonico, une e je a Udin (e da acet al cuartîr gjenerâl de sezion dal Centri di ricercjis sismologjichis), chês altris dôs a Triest – e une, gnove, a Panarea, tes isulis Eoliis. «In curt o’ nt vierzarìn une altre a Vignesie».
◆ Al gjestìs infrastruturis impuartantis di ricercje tant che la nâf rompiglace “Laura Bassi” (clamade cussì in onôr de fisiche e academiche taliane, prime femine intal mont a otignî une catidre universitarie), a supuart di dute la comunitât sientifiche taliane.
◆ Al svante un belanç in ecuilibri di simpri e une grande capacitât di atrai finanziaments e talents in graciis de sô cjadene svelte di comant, de integrazion tra dissiplinis, de velocitât di azion e de professionalitât ricognossude. Par chest, al à in pîts une vore di progjets, tancj europeans, e a ‘nd vuide cetancj.
◆ Al da lavôr a sù par jù 310 personis tra ricercjadôrs e altri personâl (di chestis 200 a son assuntis a timp indeterminât), un bon 40 par cent nol è de regjon e diviers a rivin dal forest. Vuê si è rivâts cuasi al belançament di gjenar, cuntune percentuâl di feminis di pôc mancul de metât dai dipendents dal ent (48 par cent) e une presince significative di feminis tai puescj di governance internis al ent e in organisims, comissions e comitâts li che al è coinvolzût. ❚
E.A.
Un ent unic in Italie, ancje tal belançament dal gjenarErika Adami
Elisa AgnL’Istitût nazionâl di Oceanografie e di Gjeofisiche sperimentâl – Ogs al è un ent public di ricercje che al opare a nivel internazionâl tai cjamps des siencis de tiere e dal mâr, de oceanografie, de gjeofisiche e de sismologjie, par contribuî a tutelâ e a valorizâ lis risorsis naturâls e ambientâls, par valutâ e prevignî i pericui gjeologjics, ambientâi e climatics e par pandi la cognossince e la culture sientifiche.


text:
FriuliDoc 2022 - Cjalsons dolci della Carnia - Confesercenti Udine redazione
CJARSONS DOLÇS DE CJARGNE de CONFESERCENTI UDIN
INGREDIENTS par 4 personis:
• 300 gr di farine di flôr 00
• 50 gr di aghe
• 1 sedon di vueli extravergjin di ulive
• 500 gr di patatis
• 70 gr di spongje
• ½ cevole blancje
• ce che al covente di savôrs
• ce che al covente di mazorane
• ce che al covente di tim
• 100 gr di blede
• 1 limon
• 1 sedon di cacau amâr
• 20 gr di ue calabrie
• ce che al covente di canele in polvar
• 1 sedon di farine di blave
• 60 gr di scuete
• ce che al covente di scuete fumade
PROCEDIMENT:
Par fâ la sfueade lavorâ 250 gr di farine cun aghe, sâl e vueli fin a vê un impast slis. Lassâ polsâ dut par 30 minûts. Lessâ lis patatis, sfracaiâlis e lassâ che si disfredin. Lessâ la blede, striçâle e masanâle cu lis jerbis aromatichis. Lassâ in muel la ue calabrie e scaltrî la cevole inte fersorie cu 20 gr di spongje. Intune cite misturâ ducj i ingredients. Slargjâ la sfueade e fâ cerclis di 6 cm di diametri. Par ogni discut di paste meti une sedonute di farse e sierâlu fracant ben i ôrs.
Cuei i cjarsons inte aghe salade. Disfâ la spongje cu la farine di blave, disgotâ i cjarsons e cuinçâju cu la morcje e infin gratâur parsore un pocje di scuete fumade.
LU SAVEVISTU CHE…
I cjarsons a son i rafioi tradizionâls de Cjargne, tipics de cusine puare furlane. Si puedin jemplâ cun ingredients dolçs o salâts. La farse e je sierade te paste frescje, une vore elastiche, e dopo i cjarsons a vegnin cuinçâts cu la morcje (spongje disfate e farine di blave brustulade). No je une ricete uniche e uficiâl par vie che in ogni paîs e in ogni famee si dopre une version diferente.
Scolte la ricete in lenghe furlane:
[powerpress]


text:
Imparìn a lotâ pai nestris dirits
✽✽ Di resint, in sale Ajace, a Udin, si è tignude la Conference internazionâl sul teme dai rapuarts tra Stâts in materie di minorancis, inmaneade dal Alt comissari su lis minorancis nazionâls de Organizazion pe sigurece e la cooperazion in Europe (Osce) Lamberto Zannier. Doi dîs, tra Udin e Vilalte, cuntune schirie di esperts, ricercjadôrs, ambassadôrs e rapresentants dai 57 Stâts dentri de Osce par fevelâ des esperiencis e des miôr pratichis metudis in vore ta chei Paîs, a 10 agns de adozion des “Racomandazions di Bolzan/Bozen” che la Osce e veve presentât tant che liniis vuide sul tratament des minorancis nazionâls tai rapuarts internazionâi.
✽✽ Oportun l’invît al Parlament talian a ratificâ la Cjarte europeane des lenghis regjonâls o minoritariis de bande di Zannier (che al è di origjins furlanis) e dal sindic di Udin Pietro Fontanini. Pecjât che tra lis diviersis esperiencis presentadis nissune peraule e sedi stade spindude pes minorancis dal puest – cun di plui che a son ricognossudis uficialmentri -, pes lôr problematichis. Di bon che la Conference e à vût il sostegn de Regjon Friûl-Vignesie Julie, oltri che dal Comun e de Universitât di Udin e de Associazion Mitteleuropa! E al fâs pensâ no pôc che te capitâl dal Friûl no si feveli di furlan – e sloven e todesc – e che invezit par une setemane interie, dai 11 ai 19 di Avost, lenghe, culture e musiche furlanis – contadis di DJ Tubet, “ambassadôr” furlan di gale – a saran al centri dal Mem-Livingroom of languages a Leeuwarden, in Olande, Capitâl europeane de culture 2018.
✽✽ E intant che il Consei regjonâl de Sardegne al à fate buine la leç di politiche linguistiche sarde li che si previodin misuris di tutele e di promozion ancje pal catalan di Alguer e pes varietâts galuresis, sassaresis e tabarchinis, in Friûl-Vignesie Julie si continuin a scontâ ritarts te aplicazion de normative di tutele, sedi a nivel regjonâl che talian, tant che o din cont ancje su chest numar da “La Patrie dal Friûl“. Lis leçs di tutele a son, i dirits su la cjarte a son ricognossûts, ma chês leçs no son metudis in vore ad implen e i dirits, duncje, a son violâts.
✽✽ A fasin alore ben sperâ ta chest moment lis peraulis dal President dal Friûl-Vignesie Julie, Massimiliano Fedriga, che, vierzint i lavôrs de Conference Osce, al à dit di jessi «braurôs di rapresentâ une regjon che e à savût valorizâ, fin de sô fondazion, il patrimoni linguistic e culturâl des tantis minorancis presentis sul so teritori». E ancjemò: «Autonomie e minorancis a costituissin ereditât dal lunc cjamin di specialitât dal Friûl-Vignesie Julie che vuê o sin clamâts a difindi, in non di une rilevance che no je dome culturâl e identitarie, ma politiche».
✽✽ Si spietìn alore azions concretis su chescj plans de bande dal President Fedriga, cun di plui che «il Friûl-Vignesie Julie – al à marcât – al è tant atîf cul Stât centrâl sul plan dal ricognossiment e de tutele des minorancis». Si spietìn une politiche linguistiche regjonâl di valorizazion ative, tant che a insegnin altris realtâts che a àn savût lotâ tai agns pai lôr dirits. Cui lôr politics, in prime linie, a difindiju cun fuarce e braùre, juste apont. ❚
di Erika Adami


text:
La Carinzie e fo dilunc de sô storie une des regjons mancul svilupadis. La provincie plui meridionâl de Austrie e je caraterizade de sô situazion di frontiere cu la Slovenie e Italie, e de assence di un impuartant centri urban. No cate une economie relativementri diviersificade la regjon si cjate daspò un câl massiç tal setôr dal turisim intune crisi economiche. Fuarts auments a vegnin regjistrâts te industrie chimiche, te costruzion di machinis e metai e soredut te industrie eletriche. La agriculture e reste in Carinzie ancjemò une vore impuartante, dut câs dome un cuart dai agricultôrs a lavorin a timp plen. La parcentuâl di aziendis agriculis di montagne e je cuasi il 50%. I prodots principâi a son cjar bovine e lat. La Carinzie e je une des plui impuartantis localitâts di vacance in Austrie. E mancje une promozion dal turisim di dut l’an e la modernizazion dal turisim invernâl.
Une altre debolece de economie e je la mancjance di un centri economic cun ducj i vantaçs di une zone di aglomerazion che al podedi agjî tant che nuclei di cressite.
Se o fevelìn di economie in Carinzie o scugnìn nomenâ ancje la crisi atuâl de seste bancje plui grande, la Hypo Alpe Adrie cu la sede a Clanfurt. Par evitâ une crisi di dut il setôr bancjari austriac la bancje e ven nazionalizade dal stât austriac.
Export in cressite_ Positive la economie di espuartazion, che e je in plene espansion. Intal periodi dal 1998 al 2007 lis esportazions a vevin un plus di 135,1%. La Carinzie si cjate cussì pe cressite dal export al tierç puest dopo de Stirie e dal Tirôl. Lis esportazions a àn passât pe prime volte tal 2007 la cifre di 5 miliarts di Euro. Lis principâls industriis a son il turisim, la eletroniche, inzegnerie e agriculture; i setôrs di espuartazion plui impuartants la lavorazion dai metai e la industrie chimiche.
I partner comerciâi principâi de Carinzie a son la Gjermanie e, al secont puest, la Italie. Pe prime volte a àn espuartât robis di un valôr sore di un miliart di euro in Italie.
Simpri plui impuartants i partners comerciâi te Sud-Est Europe. In Ongjarie a puartin za prodots par un valôr di 221 milions di euros, mintri in Slovenie 196 milions, une vore in aument i paîs tant che la Cechie, Romanie o Cravuazie.
Gnûf inviestiments in Carinzie a dispiet de crisi_ Il belanç pal 2009: 32 progjets realizâts e 930 puescj di vore screâts. Impresis de Italie, Russie e Gjermanie si son stabilidis l’an passât. Tra di lôr ancje diviersis societâts de Italie tant che par esempli la imprese “Petraglas” che e da lavôr a 40 dipendents tal parc industriâl a St. Veit.
Un leam storic cu la Val Cjanâl_ Fin a la prime vuere mondiâl la Val Cjanâl e jere part de Carinzie mintri che a Jevât Bela Pecˇ/Fusinis/Weissenfels part de Carniole slovene, dal 1923 invezit a son jentradis te provincie di Udin. Cun acuardis bilaterâi di Mussolini cun Hitler i slovens e todescj a forin clamâts a sielzi: deventâ citadins todescs, o restâ inte val. La plui part dai todescj si trasferirin in Carinzie e Stirie, i slovens tant che agricultôrs, plui stanziâi, a restarin.
Daspò la vuere, al contrari dal Sud Tirôl, dome un pocje di int e je tornade.
Vuê scuasit ogni carinzian o sloven de regjon carniole a jerin za te Val Cjanâl, almancul a Tarvis, il motîf al jere scuasit fûr par fûr il marcjât inviât 55 agns indaûr di comerciants napulitans. Te ete de globalizazion i marcjâts di frontiere a àn pierdût il lôr sflandôr. Pal sindic di Tarvis e ancje pai politics carinzians, prime e dopo di Haider, i rapuarts a restin impuartants: dopo dut propit il sindic Renato Carlantoni, di mari austriache e nassût a Vilac, al è un simbul pe relazion Vilac-Tarvis. Cussì nuie strani che la costruzion dal gnûf marcjât di Tarvis e je stade realizade de imprese Buchacher di Hermagor, un progjet cuntun totâl di 4,5 milions di euro. Il governadôr carinzian Gerhard Dörfler al è dacuardi, insieme cui fondadôrs de associazion “Italie-Carinzie”, il president Paolo Quercia (il zinar di Haider) e Paolo Rondo Brovetto de Universitât di Clanfurt, che al è necessari lâ indevant cu la ereditât dal governadôr Haider continuant cu lis relazions tra lis regjons de Carinzie, Friûl-Vignesie Julie e dal Venit.
Cu la realizazion progjetade de Euroregjon, si spiete une significative potenzialitât di cressite, soredut grazie ae sô posizion gjeografiche.
JANEZ ERAT
AUSTRIE. Carinzie e Friûl: caraterizâts de lôr situazion di frontiere............
La Carinzie e fo dilunc de sô storie une des regjons mancul svilupadis. La provincie plui meridionâl de Austrie e je caraterizade de sô situazion di frontiere cu la Slovenie e Italie, e de assence di un impuartant centri urban. No cate une economie relativementri diviersificade la regjon si cjate daspò un câl massiç tal setôr dal turisim intune crisi economiche. Fuarts auments a vegnin regjistrâts te industrie chimiche, te costruzion di machinis e metai e soredut te industrie eletriche. La agriculture e reste in Carinzie ancjemò une vore impuartante, dut câs dome un cuart dai agricultôrs a lavorin a timp plen. La parcentuâl di aziendis agriculis di montagne e je cuasi il 50%. I prodots principâi a son cjar bovine e lat. La Carinzie e je une des plui impuartantis localitâts di vacance in Austrie. E mancje une promozion dal turisim di dut l’an e la modernizazion dal turisim invernâl.


text:
Insieme a crevâ il pan su la tombe dal apuestul
Dai tancj ricuarts ingrumâts intun timp cussì curt, il plui fuart par me, e no dome par me, al è sigurementri la messe di vinars ai 16 di Fevrâr, cjantade e vivude cun grande devozion e comozion te capele de Madone dal Pilâr. Nol capite ogni dì di crevâ il pan de vite su la tombe di un apuestul. Spiritualmentri e simbolichementri al è come metisi in contat cun Crist, che al à sielzût Jacum e lu à vût so comensâl inte sere dolorose che e precedeve e a preparave la sô muart.
La messe le à tignude sù bons. Della Bianca, il plui alt in jerarchie, e ducj nô i vin fat corone come intune famee di fradis. Al ven da se che o vin preât e cjantât te ricjece uniche de nestre lenghe, deventade ancjemò plui cjare pal fat de lontanance e de presince spirtuâl di tante int vive e muarte che o puartavin tal cûr. La messe e je simpri compagne de bande di Crist che al laude il Pari e al presente il so amôr insanganât, ma de bande nestre a ‘nd è messis grandis, messis scletis, messis puaris e messis che Diu nus vuardi. Chê ore che o vin vivude li, des cinc aes sîs, e je stade une grande messone, di chês che si stampin in profonditât te tô memorie e che ti zove simpri ricuardâ.
A àn volût che o disès cuatri peraulis, ma li propit no coventavin parcè che dut al fevelave al cûr. Par chel mi soi limitât a strucâ chei pinsîrs che o vevi vût mût di dîju tai moments che si cjatavisi insieme la sere. O ai ricuardât i muarts, cognossûts e scognossûts, cu la preiere che, dopo di vê strissinât i lôr biâts vues fint al confin dal mont, tant a dî fintremai ae ultime lôr zornade, a puedin finalmentri polsâ dal lunc e tormentât lôr viaç.
Pe nestre int di cjase, di paîs, di popul o ai domandade la gracie, soredut in chescj timps di grande confusion e smariment culturâl e spirtuâl, di no jessi torzeons che a zirin a vueit o te disperazion, ma personis che a san di dulà che a vegnin e là che a àn di rivâ. In plui di dâ al lôr cjaminâ in chest mont il valôr e il significât di un pelegrinaç, di un cjaminâ cun Diu e viers Diu, in libertât interiôr e serenitât.
Nô o vin di meti dute la nestre inteligjence e sapience, ma une man a àn di dânuse ancje i sants, i sants de nestre glesie ede nestre tiere e i sants de grande famee di Diu. A Sant Jacum, che nus à dade la buine ispirazion di lâ a venerâlu e nus à compagnâts fin là vie, i domandìn che al compagni il viaç dal nestri popul cui simbui che la iconografie lu figure.
Che no nus mancji mai il baston che nus ten sù tai moments de strachetât e dal sfiniment. Par vieri e jere soredut la strachetât e il sfiniment fisic. La modernitât nus à puartât un gnûf sfiniment e une gnove strachetât, sigurementri plui pericolose parcè che plui dificil di curâ: la strachetât de anime, il sfiniment psicologjic, la depression, il sens de inutilitât dal vivi, il pês de vite, la mancjance di prospetivis e di sperancis che ti puartin a progjetâ, a jessi creatîf, a lâ indenant, a riscjâ.
Cuant che la vite ti cole dentri di te e tu tu colis cun jê, ti convente il baston. E il baston al è la leç di Diu, la sô gracie, la sô presince consolant, la preiere inluminant, la culture, la union tra di nô in chê solidarietât che nus à judâts a frontâ lis sfidis imensis de storie. Che ognidun di nô al cjati un baston tai moments plui a risi. Che ognidun di nô al deventi un baston tal interni de famee, de comunitât paisane, des components sociâls, economichis e culturâls dal nestri popul. Un baston tra une persone e chê altre, tra une gjenerazion e chê altre. Tignintsi sù un cul altri, fasintsi baston un par chel altri, parcè che la strade e je lungje e grivie e vuê no si pues fermâsi mancul di simpri, parcè che l’ingranaç impietôs di cheste societât ciniche e eficientiste ti masane e ti sfracaie.
Dongje dal baston, la coce o bufule da la aghe. Si sa che si mûr prime di sêt che no di fam. Lu àn provât i ebreus tal desert, che a àn tirât a ciment Diu incolpantlu di vêju sburtâts fin li par fâju murî di sêt. E Mosè, disperât, al à batude la crete dôs voltis. Il desert biblic al è dome un moment e un simbul dal desert grant come il mont che i oms a scuegnin traviersâ prindi rivâ ae liberazion totâl.
Nô furlans o vin traviersât il desert de emigrazion, des vueris, de disperazion, dai flagjei naturâi e procurâts. Ma al reste simpri il desert interiôr, là che la anime si inflapìs e e pendole come une plante cence aghe. Cumò, graciant Idiu, no nus mancje il pan e il companadi, che cualchi volte a ‘nt vin ancje di masse. Ma o vin la anime arsinide. Cui nus daraial di bevi la aghe de consolazion e de vite? Cui nus ristoraraial la anime inflapide? La nestre anime e à sêt di veretât, di libertât, di afiet, di dignitât, di comprension, di perdon. E à sêt di Diu ancje se no sa dâi un non a di cheste sêt. Chest cirî disperât e disordenât par ostariis fisichis e simbolichis no isal un spieli de sêt profonde di ogni anime e di un popul intîr? Une dì Crist si è fermât ad ôr di un poç a domandâi di bevi a une biade femine samaritane. E denant de sô maravee, i à rispuindût:”Se tu cognossessis il don di Diu!” (Zn 4, 10).
Salacor no cognossìn il don di Diu e par chel lu scambiìn cun altris dons, magari pui scarts. Pues stâi che une grande responsabilitât le vedi ancje la glesie, che no nus à fat viodi la bielece e il valôr unic di chest don. Par altri dome Diu al pues stimâ il so don come che al merte.
Signôr, danus la aghe dal sintiment, de sapience, de spiritualitât, de essenzialitât, de vite. Tormentinus cu la gole de tô aghe, ma fasinus ancje cjatâ la risultive, se tu vuelis che o podìn frontâ cun bon esit il desert de storie.
pre Antoni Beline
I CLASSICS – 22. SANT JACUM, LÀ CHE AL FINÌS IL MONT............
Insieme a crevâ il pan su la tombe dal apuestul